Polis cari saksi kemalangan maut

PETALING JAYA, 6 September- Polis meminta saksi kes kemalangan maut di Kilometer 22.2 lebuhraya NKVE Petaling Jaya di simpang Y pada 4 September lalu, kira-kira pukul 1.45 tengah hari supaya tampil membantu siasatan.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid dalam satu kenyataan memaklumkan, seorang lelaki warga asing berumur 35 tahun meninggal dunia semasa menerima rawatan di Hopsital.

(Kawasan kemalangan berlaku / Foto IPD Petaling Jaya)

"Bahagian siasatan dan penguatkuasaan trafik IPD Petaling Jaya telah menerima satu laporan berkenaan kemalangan jalan raya di daerah Petaling Jaya melibatkan sebuah motosikal jenis Honda Dash. Mangsa terlanggar pembahagi jalan besi simpang Y di Kilometer 22.2 lebuhraya NKVE" katanya.Beliau berkata, sehubungan itu, keterangan saksi kejadian amat diperlukan untuk membantu siasatan lanjut berhubung kemalangan itu."Kami meminta saksi bebas yang berada di tempat kejadian supaya tampil ke IPD Petaling Jaya, atau terus menghubungi pegawai penyiasat trafik Inspektor Navalan A/l Ravindran di talian 014-2536820 untuk membantu siasatan, "tulis kenyataan itu.Kes disiasat bawah Seksyen 41 Akta Pengangkutan Jalan (APJ) 1987. Siasatan lanjut masih dijalankan untuk mengenal pasti punca dan sebab kematian.


Pertubuhan Peladang Negeri Selangor (PPNS) raih keuntungan bersih sebanyak RM2.87 juta

SHAH ALAM, 6 September- Pertubuhan Peladang Negeri Selangor (PPNS) meraih keuntungan bersih sebanyak RM2.87 juta bagi tahun kewangan berakhir 31 Disember 2021.Pencapaian itu adalah peningkatan sebanyak 47% berbanding keuntungan bersih dicatatkan pada tahun sebelumnya.Menteri Kewangan Tengku Datuk Seri Zafrul Abdul Aziz mengucapkan tahniah kepada PPNS atas pencapaian yang membanggakan itu walaupun berdepan suasana ekonomi mencabar pada tahun lepas.

(Menteri Kewangan Tengku Datuk Seri Zafrul Abdul Aziz ketika berucap pada Majlis Perasmian Mesyuarat Agung Tahunan PPNS kali ke-45 di Shah Alam malam tadi)

"Saya juga difahamkan PPNS juga berjaya meningkatkan nilai bersih pertubuhan ini sehingga mencecah RM400 juta dengan isipadu perniagaan melebih RM40 juta serta mengekalkan audit sifar selama 3 tahun berturut-turut. Ini dari tahun 2019 hingga tahun 2021, sekali gus menggambarkan pertubuhan telah berjaya melaksanakan tadbir urus pengurusan dan kewangan yang baik dan seharusnya dicontohi oleh rangkaian pertubuhan peladang lain," katanya ketika berucap berucap pada Majlis Perasmian Mesyuarat Agung Tahunan PPNS kali ke-45 di Shah Alam, Selangor malam tadi. Turut sama hadir Pengerusi Ahli Jemaah Pengarah Pertubuhan Peladang Kebangsaan (Nafas) Datuk Zamri Yaakob dan Pengerusi PPNS, Datuk Dr Abd Rahman Bakri. Usaha PPNS melaksanakan transformasi termasuk mempelbagaikan perniagaan asas tani membolehkan pertubuhan berkenaan terus melakar kejayaan membanggakan.Datuk Dr Abd Rahman Bakri berkata, biarpun berdepan suasana ekonomi mencabar, PPNS mengharunginya dengan kekuatan gerakan, pengurusan modal dan kewangan baik serta berdisiplin dalam kawalan kos.


Bajet 2023: MOSTI mahu perkasa industri Bioekonomi negara

KUALA TERENGGANU, 6 September- Bajet 2023 yang dijadual dibentangkan 7 Oktober depan diharap dapat membantu Kementerian Sains, Teknologi dan Inovasi, MOSTI memperkasakan industri bioekonomi negara.  Timbalan Menterinya, Datuk Ahmad Amzad Hashim juga berharap peruntukan secukupnya diberikan bagi menggalakkan industri teknologi pintar dan penggunaan tenaga boleh diperbaharui di negara ini.Ini kerana, menurut beliau, pelbagai rancangan diatur mulai tahun depan bagi merangsang ekonomi negara menerusi Perbadanan Pembangunan Bio Ekonomi Malaysia, Bio Economy Corporation.

(Timbalan Menteri Sains, Teknologi dan Inovasi, Datuk Ahmad Amzad Hashim)

Sementara itu peruntukan turut dimohon bagi melaksanakan pelbagai tanggungjawab termasuk menggalakkan industri teknologi pintar dan penggunaan tenaga boleh diperbaharui. "Kita menerima satu lagi tanggungjawab baharu sebelum ini Bio Ekonomi Corporation adalah satu perkara besar sebenarnya.. asalnya duduk bawah kementerian tetapi diletakkan bawah MAFI kali ini untuk mempercepatkan lagi pembangunan dalam industri berkait dengan bio ekonomi ini, Bio Ekonomi Corporation telah dipindahkan bawah MOSTI dan ini melibatkan peruntukan yang sewajarnyalah," katanya di sini.Terdahulu beliau menyempurnakan Majlis Penyerahan Bantuan Motosikal Peningkatan Pendapatan dan Kesejahteraan Rakyat di Kuala Terengganu.  Menerusinya penerima dapat menggunakan motosikal tersebut untuk meningkatkan pendapatan dan mengubah nasib mereka serta keluarga.  Mengulas mengenai dua objek yang disyaki sisa serpihan roket negara China yang ditemukan di Sarawak, laporan lengkap mengenainya akan diumum selepas hasil siasatan mengenainya selesai.


Bot berlanggar: Pemancing hilang ditemukan mati, tersangkut di pukat

(Mayat pemancing yang lemas selepas tercampak dalam pelanggaran bot di Kampung Sungai Sembayong semalam berjaya ditemui dalam keadaan tersangkut pada pukat bot nelayan/Foto Bomba)

JOHOR BAHRU, 6 September-Pemancing yang dilaporkan hilang selepas insiden dua bot berlanggar di Kampung Sungai Sembayong, Tanjung Sedili, Kota Tinggi, ditemukan mati tersangkut di pukat bot nelayan, pada petang Isnin.Komander Operasi Balai Bomba dan Penyelamat (BBP) Kota Tinggi, Rafiee A Karim, berkata mayat lelaki berusia 33 tahun itu yang hanya dikenali sebagai Fauzi, ditemukan pada pukul 3.20 petang, kira-kira 300 meter dari lokasi kejadian.

(Operasi mencari dan menyelamat beberapa hari sebelum mayat seorang pemancing ditemukan yang tercampak berikutan kemalangan dua buah bot / Foto Bomba)

"Mayat mangsa diserahkan kepada pihak polis untuk tindakan selanjutnya. Operasi tamat sepenuhnya pada 5.15 petang," katanya dalam satu kenyataan, malam tadi.Terdahulu, Rafiee berkata operasi mencari dan menyelamat dibahagikan kepada dua pasukan dengan menggunakan dua unit bot aluminium."Operasi pencarian dilakukan dalam radius 400m  dari kawasan mangsa dipercayai jatuh (daripada bot) dengan menggunakan teknik pencarian di permukaan air dan selaman. "Operasi pencarian turut dibantu oleh orang kampung dan beberapa buah bot nelayan tempatan," kata beliau.Pada kejadian semalam, tiga pemancing dilaporkan terjatuh selepas pelanggaran dua bot tersebut.Bagaimanapun, dua pemancing dikenali sebagai Mohd Mumtaz Hamzah, 38, dan Kamisan, 31, berjaya diselamatkan orang awam manakala Fauzi dilaporkan hilang pada kejadian kira-kira 5 petang Isnin - BERNAMA


500,000 unit rumah mampu milik (RMM) dalam RMK-12

MARAN, 5 September- Pembinaan 500,000 unit rumah mampu milik (RMM) di seluruh negara, sepanjang tempoh Rancangan Malaysia ke-12 (RMK-12), antara fokus utama kerajaan. Timbalan Menteri Perumahan dan Kerajaan Tempatan (KPKT) Datuk Seri Dr.Ismail Abdul Muttalib berkata komitmen itu khabar gembira buat golongan B40 dan M40, memiliki rumah sendiri. Pada masa sama, jelas beliau, kerajaan juga komited menyediakan rumah mampu milik untuk generasi muda.“Dalam konteks di kawasan luar bandar ini mungkin projek perumahan sesuai adalah rumah mesra rakyat terutama mereka bagi golongan muda. Jadi rumah ini mendapat subsidi daripada kerajaan lebih RM32,000 dan saya menyeru supaya anak -anak muda ambil peluang sekarang insyallah selagi saya boleh tolong," katanya.Beliau yang juga Ahli Parlimen Maran berkata demikian kepada media selepas merasmikan Himpunan 1000 Anak Muda Maran sempena sambutan Hari Malaysia di Dewan Arena Tengku Muda, Maran, Pahang.

(Timbalan Menteri Perumahan dan Kerajaan Tempatan, Datuk Seri Dr.Ismail Abdul Muttalib)

Ujarnya, RMM yang dibina di lokasi pilihan di semua negeri turut selari dengan fokus kerajaan supaya lebih ramai mempunyai aset kediaman yang berkonsepkan pembelian terus dan rent to own (sewa untuk milik), seiring matlamat Satu Keluarga Satu Rumah.Tambah beliau lagi, kerajaan melalui KPKT tidak mengabaikan pembinaan rumah mampu milik di bandar kecil dan pinggir bandar untuk meningkatkan peluang golongan M40 membeli rumah.KPKT salah satu agensi pelaksana akan membangunkan 16 projek di lokasi pilihan yang membabitkan sejumlah 16,000 unit rumah dalam tempoh RMK-12.Pembinaannya turut merangkumi aspek sokongan komponen seperti logistik, akses internet, jaringan perhubungan dan reka bentuk sejajar agenda Malaysia Berdaya Huni.Majlis Perumahan Mampu Milik Negara (MPMMN) akan memantau semua projek yang dilaksanakan oleh 15 agensi pelaksana.Katanya, ketegasan perlu untuk memastikan sasaran pembinaan 500 ribu unit rumah menjelang 2025 menjadi kenyataan.


Kempen WCare: Saringan kanser percuma kepada anggota wanita PDRM

KUALA LUMPUR, 5 September- Lebih 24,000 anggota dan pegawai wanita Polis Diraja Malaysia (PDRM) bakal memanfaatkan saringan kanser pangkal rahim HPV DNA dan payu dara (ujian mamogram) secara percuma di seluruh negara.Menurut Menteri Pembangunan Wanita, Keluarga dan Masyarakat, Datuk Seri Rina Harun program Kempen Kesedaran Kanser Reproduktif Wanita WCare merupakan usaha berterusan untuk meningkatkan kesedaran kanser."Mereka juga perlu untuk diberikan kemudahan untuk membuat pemeriksaan, apabila program ini dijalankan di pihak LPKKN kita akan turun ke negeri-negeri untuk memberi taklimat dan pemeriksaan."Kita akan memulakan dulu kepada mereka yang mempunyai risiko yang tinggi sebagai contoh mereka yang berusia 40 tahun ke atas dan juga yang mempunyai ahli keluarga yang mempunyai sejarah mempunyai kanser tersebut," katanya.

(Menteri Pembangunan Wanita, Keluarga dan Masyarakat, Datuk Seri Rina Harun)

Rina memaklumkannya selepas merasmikan Kempen WCare di ibu negara.Ketua Polis Negara, Tan Sri Acryl Sani Abdullah Sani turut menyambut baik usaha meningkatkan kesedaran pencegahan awal kanser dalam kalangan anggota wanita PDRM.


Port Klang Cruise Terminal, pemangkin pertumbuhan sektor pelancongan

KLANG, 3 September - Sultan Selangor Sultan Sharafuddin Idris Shah berkenan merasmikan Port Klang Cruise Terminal (PKCT) di sini yang sebelum ini dikenali sebagai Boustead Cruise Centre. Baginda menzahirkan sukacita dan bangga apabila Northport (Malaysia) Bhd dan Westports Malaysia Sdn Bhd bergabung bagi mengambil alih terminal pelayaran itu dari Boustead Holdings Bhd. Sultan Sharafuddin bertitah pengambilalihan dan penjenamaan semula terminal pelayaran itu dilihat sebagai tepat pada masanya iaitu pada ketika negara sedang berhadapan dengan krisis ekonomi yang meruncing kesan pandemik COVID-19.“Beta yakin dengan usaha yang dilakukan oleh pihak PKCT, ia boleh dijadikan sebagai pemangkin kepada pertumbuhan sektor pelancongan domestik dan antarabangsa di samping menjana semula pendapatan industri pelancongan di Selangor yang teruk terjejas,” titah baginda.  "Ini adalah merupakan satu detik bersejarah dan satu kejayaan yang boleh dibanggakan kerana semenjak COVID-19 melanda negara dan dunia, terminal ini telah lama tidak beroperasi hingga menjejaskan kemasukan pelancong ke Negara ini khususnya di negeri Selangor. "Pengambilalihan dan penjenamaan semula terminal pelayaran ini beta lihat sebagai tepat pada masanya iaitu pada ketika Negara sedang berhadapan dengan krisis ekonomi yang meruncing kesan dari pandemik COVID-19.

(Sultan Sharafuddin Idris Shah berkenan merasmikan Port Klang Cruise Terminal (PKCT))

Turut berangkat mengiringi baginda itu, Tengku Permaisuri Selangor Tengku Permaisuri Norashikin dan Raja Muda Selangor Tengku Amir Shah. Hadir sama Menteri Besar Selangor Datuk Seri Amirudin Shari dan Menteri Pengangkutan Datuk Seri Dr Wee Ka Siong.Bagi mempertingkatkan mutu dan daya saing industri tersebut, Sultan Selangor menyarankan agar pihak PKCT dapat bekerjasama dalam mempertingkatkan tahap fasiliti dan infrastuktur di terminal supaya menjadi sebuah terminal pelayaran penumpang bertaraf antarabangsa. Baginda juga bertitah agar kerajaan negeri bekerjasama dengan pihak PKCT bagi memperkenalkan industri kraf tangan tempatan yang berkualiti tinggi kepada pelancong yang singgah di PKCT dengan mengadakan pameran hasil kraf tangan dari merata pelosok negara khususnya Selangor. “Kami berhasrat untuk menambah dermaga bagi menampung lebih banyak singgahan kapal persiaran. Kami juga merancang untuk menaik taraf kemudahan terminal untuk menampung lebih ramai penumpang.“Impian kami adalah untuk menjadikan PKCT sebagai pemangkin pertumbuhan industri pelancongan negara dan pemacu ekonomi Selangor,” katanya.PKCT adalah sebuah terminal pelayaran yang kini dimiliki oleh Klang Port Management Sdn Bhd, anak syarikat Northport (Malaysia) Bhd (Northport) dan Westports Malaysia Sdn Bhd (Westports). Pada Disember 2019, Northport dan Westports memeterai usaha sama untuk mengambil alih pegangan saham Boustead Cruise Centre Sdn Bhd (BCC) pada nisbah 50:50 daripada Boustead Holdings Bhd bagi mengambil alih terminal pelayaran, Boustead Cruise Centre.Pada Mac 2021, Northport, Westports dan Boustead telah memeterai Perjanjian Jual Beli Saham (SSPA) untuk pemerolehan BCC dan pengambilalihan selesai pada 23 Sept 2021 seterusnya pemilik baharu melaksanakan penjenamaan semula dan kini terminal pelayaran itu dikenali sebagai PKCT.


Najib kekal Ahli Parlimen Pekan

KUALA LUMPUR, 5 September - Yang Di-Pertua Dewan Rakyat, Tan Sri Azhar Azizan Harun memaklumkan bekas Perdana Menteri, Datuk Seri Najib Tun Razak masih kekal sebagai Ahli Parlimen Pekan susulan petisyen pengampunan yang difailkannya, pada 2 September lalu.  Jelasnya dalam satu kenyataan, selaras dengan Perkara 42 Perlembagaan Persekutuan yang membenarkan petisyen pengampunan dibuat dalam tempoh 14 hari dari tarikh keputusan Mahkamah Persekutuan.  Justeru, kuasa kehilangan kelayakan Ahli Parlimen itu bermula sebaik sahaja petisyen tersebut diselesaikan atau ditolak.  “Maka kuat kuasa kehilangan kelayakan beliau sebagai Ahli Parlimen hanya akan bermula sebaik sahaja petisyen pengampunan itu dibereskan (sekiranya petisyen itu ditolak). “Ini bermakna status Yang Berhormat Datuk Seri Mohd Najib Tun Abdul Razak sebagai Ahli Parlimen Pekan pada masa ini tidak berubah dan akan hanya dimuktamadkan apabila petisyen pengampunan itu dibereskan,” katanya.Azhar berkata beliau telah menerima serahan dokumen meliputi salinan permohonan pengampunan Najib di bawah Perkara 42 Perlembagaan Persekutuan pada 1 Sept; salinan surat daripada Tetuan Shafee & Co bertarikh 1 September yang melampirkan permohonan pengampunan yang diaku-terima oleh Ketua Pengarah Bahagian Hal Ehwal Undang-Undang, Jabatan Perdana Menteri pada 2 September. Pada 23 Ogos lalu, Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Datuk Seri Najib berhubung penyelewengan dana RM42 juta milik SRC International Sdn Bhd.Selain itu, turut diterima adalah salinan Perintah Jenayah termeterai masing-masing bagi kes rayuan Najib di Mahkamah Persekutuan bertarikh 23 Ogos lepas.Azhar juga mengambil maklum bahawa rayuan jenayah Ahli Parlimen Pekan itu ditolak Mahkamah Persekutuan.

(Najib dijatuhi hukuman penjara 12 tahun/Foto fail)

“Mengikut Perkara 48(1)(e) Perlembagaan Persekutuan, mana-mana Ahli Parlimen yang disabitkan atas kesalahan oleh mahkamah di Persekutuan dan dihukum penjara untuk tidak kurang dari setahun atau didenda sebanyak tidak kurang dari RM2,000 akan hilang kelayakan sebagai seorang Ahli Parlimen.“Kuat kuasa Perkara 48(1)(e) Perlembagaan Persekutuan adalah tertakluk kepada peruntukan Perkara 48(4) dan Perkara 53(2). Dalam hal ini, Perkara 48(4)(c) memperuntukkan bahawa sekiranya satu petisyen pengampunan difailkan oleh Ahli Parlimen yang berkenaan dalam masa 14 hari dari tarikh rayuan diputuskan, kehilangan kelayakan Ahli Parlimen berkenaan hanya akan berkuat kuasa sebaik sahaja petisyen pengampunan dibereskan (sekiranya petisyen ditolak),” katanya.  Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.Bagaimanapun, Najib hanya perlu menjalani hukuman penjara 12 tahun kerana hakim mengarahkan semua hukuman penjara berjalan serentak.


Warga emas maut dalam kebakaran dua rumah, tokong

IPOH, 5 September- Seorang lelaki warga emas maut dalam kebakaran yang memusnahkan dua buah rumah dan sebuah tokong di Bukit Merah, Menglembu, Ipoh.  Mayat Loo Kin Chan @ Loo Kok Chan, 78 tahun ditemukan terperangkap dalam rumah yang musnah terbakar kira-kira 80 peratus. Menurut Jurucakap Jabatan Bomba dan Penyelamat Malaysia (JBPM) Perak, pihaknya menerima maklumat kebakaran itu pada pukul 5.25 pagi.Sepasukan anggota dari Balai Bomba dan Penyelamat Pasir Puteh dan Ipoh digerakkan ke lokasi kejadian.  Setibanya di lokasi, api sedang marak dan anggota segera melakukan kerja-kerja pemadaman.  Seorang lelaki warga emas terperangkap di dalam rumah berkenaan dan mangsa disahkan telah meninggal dunia.  Mayat mangsa diserah kepada pihak polis untuk tindakan lanjut.

(Mangsa, Loo Kin Chan @ Loo Kok Chan, 78, dikatakan terperangkap dalam salah sebuah rumah dan disahkan meninggal dunia di lokasi kejadian/ Foto JBPM)


SPMU, 12 hingga 14 September

KUALA LUMPUR, 5 September - Peperiksaan Sijil Pelajaran Malaysia Ulangan (SPMU) 2022 akan dilaksanakan bermula 12 hingga 14 September ini melibatkan 7,720 calon di 209 pusat peperiksaan di seluruh negara.Lembaga Peperiksaan (LP) dalam satu kenyataan, meminta semua calon untuk merujuk jadual waktu peperiksaan bagi mendapatkan maklumat seperti tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung.“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.“Calon juga hendaklah mematuhi prosedur operasi standard dan peraturan yang ditetapkan oleh LP bagi memastikan kelancaran pengurusan pengendalian peperiksaan,” menurut kenyataan itu.

(SPMU 2022 melibatkan 7,720 calon di 209 pusat peperiksaan di seluruh negara/FOTO FAIL)

Jadual waktu peperiksaan SPMU 2022 dan Pernyataan Pendaftaran Peperiksaan boleh dimuat turun melalui laman sesawang rasmi LP di http://lp.moe.gov.my.Sementara itu, seramai 1,317 orang petugas peperiksaan telah dilantik untuk Ujian Bertutur Bahasa Melayu manakala 1,441 orang dilantik untuk Ujian Mendengar Bahasa Melayu dan Ujian Bertulis bagi memastikan kelancaran pengurusan dan pengendalian peperiksaan itu.


Redah 160km setiap hari demi sijil kulinari

(Mohd Fazli Sahak @ Ishak menerima Anugerah Ketua Pengarah dalam Majlis Konvokesyen Kolej Komuniti Pulau Pinang 2022)

BUTTERWOTH, 4 September- Sanggup menunggang motosikal sejauh 160km setiap hari. Itu yang dilakukan seorang Pembantu Tadbir Penjara Taiping demi menimba ilmu.  Bagaimanapun, kesungguhannya itu membuahkan hasil apabila dia menerima Anugerah Ketua Pengarah dalam Majlis Konvokesyen Kolej Komuniti Pulau Pinang 2022.  Mohd Fazli Sahak @ Ishak berusia 40 tahun berulang alik dari Taiping ke Nibong Tebal sepanjang mengikuti program pengajian Sijil Kulinari.  Dia yang melanjutkan pengajian di bawah tajaan Jabatan Perkhidmatan Awam (JPA) sejak tahun 2019 bagaimanapun mengakui banyak cabaran yang perlu ditempuh bagi menamatkan pengajiannya.

Mohd Fazli berkata, "saya perlu membahagikan masa kerana saya telah berkahwin dan jarak tempat belajar dengan rumah saya jauh."Beliau sempat berkongsi pengalaman ketika pandemik COVID-19 melanda negara, "mula-mula naik tren tapi selepas PKP, tren dah tak ada."Pada mulanya sangat sukar, saya terpaksa naik moto setiap hari." Luahnya ketika ditemui pemberita. Kini, dia juga merancang untuk membuka sebuah kafe dalam masa terdekat.  Dalam majlis itu, seramai 11 graduan menerima diploma manakala 417 graduan menerima sijil.


PAS perlu tembusi benteng pisahkan parti dengan bukan Islam - Hadi

ALOR SETAR, 4 September- PAS perlu berperanan menembusi benteng yang memisahkan parti itu dengan yang bukan Islam secara berhikmah.Presidennya Tan Sri Abdul Hadi Awang berkata PAS perlu mendekati serta bekerjasama bukan hanya dengan parti Melayu-Islam tetapi juga melangkaui parti dan pertubuhan bukan kerajaan (NGO) bukan Islam melalui Dewan Himpunan Pendukung PAS (DHPP).

(Presiden PAS Tan Sri Abdul Hadi Awang / Foto Bernama)

“PAS hari ini ada DHPP. DHPP mesti berperanan dalam kalangan orang bukan Islam. Cari parti, cari NGO termasuk yang bukan Islam tetapi jangan cari yang berkelahi dengan kita,” katanya dalam ucapan penangguhan pada Muktamar Tahunan PAS ke-68 di sini hari ini.Beliau juga berkata PAS perlu mendekati pengundi bukan Islam terutama yang tidak berparti untuk memilih calon Islam.“Kalau DAP boleh lantik calon India di kawasan Cina, kenapa kita tak boleh tarik orang Cina sokong kita bila PRU, ini kelemahan yang perlu kita atasi,” katanya.Setiausaha Agung PAS Datuk Seri Takiyuddin Hasan pula ketika ditemui media usai selesai muktamar itu  mengesahkan rundingan mengenai Muafakat Nasional dengan UMNO dibincangkan secara rasmi dan tidak rasmi di peringkat tertentu."Apabila kita kata bincang dengan UMNO, tak semestinya dengan pemimpin-pemimpin tertentu, mungkin akan sampai ke arah itu tetapi macam biasalah, kita buat perundingan di peringkat tertentu yang tak perlu kita dedahkan," katanya tanpa mendedahkan individu yang terbabit dalam perbincangan itu. Semalam, Timbalan Presiden UMNO Datuk Seri Mohamad Hasan berkata tiada sebarang rundingan oleh mana-mana pemimpin UMNO dengan PAS ketika ini seperti didakwa Abdul Hadi.- BERNAMA


Kempen jenayah seksual dalam talian usaha lindung kanak-kanak

(Datuk Seri Rina Harun melancarkan Kempen Membanteras Jenayah Seksual Dalam Talian Terhadap Kanak-Kanak)

PUTRAJAYA, 4 September- Menteri Pembangunan Wanita, Keluarga dan Masyarakat, Datuk Seri Rina Harun melancarkan Kempen Membanteras Jenayah Seksual Dalam Talian Terhadap Kanak-Kanak di, Putrajaya. Ia merupakan usaha untuk terus melindungi kanak-kanak daripada eksploitasi jenayah seksual dalam talian.Menurutnya, kementerian telah memperkenalkan kaktus sebagai lambang kebersamaan ahli komuniti dan kerajaan menangani isu jenayah seksual kanak - kanak di media sosial. Beliau turut memaklumkan maklumat daripada pihak PDRM menunjukkan sejumlah 106,764 Protokol Internet atau dikenali sebagai 'IP address' yang berdaftar di Malaysia telah membuat perkongsian pornografi terhadap kanak-kanak sejak tahun 2017 sehingga Ogos tahun ini. Pihak kementerian menyeru masyarakat sekiranya mengetahui atau mengesyaki apa-apa kes eksploitasi terhadap kanak-kanak untuk segera membuat laporan kepada pihak PDRM ataupun menerusi Talian Kasih 15999.Aplikasi Whatsapp juga boleh dicapai menerusi nombor 019-2615999 yang beroperasi 24 jam ianya sebagai menjaga kebajikan dan kesejahteraan golongan itu supaya terus dijaga.

(Datuk Seri Rina Harun, Menteri Pembangunan Wanita, Keluarga dan Masyarakat)


JAKM Kedah catat rekod baharu jumlah pengunjung tertinggi

ALOR SETAR, 4 September- 115,510 orang mengunjungi Program Jelajah Aspirasi Keluarga Malaysia, JAKM Peringkat Negeri Kedah yang diadakan selama tiga hari berakhir hari ini. Jumlah tersebut merupakan yang tertinggi sepanjang penganjuran JAKM sebelum ini.Hari pertama merekodkan kehadiran seramai 52,229 orang; hari kedua 31,998 orang dan hari ketiga, 31,283 orang.

(Perdana Menteri, Datuk Seri Ismail Sabri Yaakob)

Sekreteriat Program Jelajah Aspirasi Keluarga Malaysia dalam kenyataan malam ini memaklumkan, sepanjang tempoh tiga hari penganjuran, Keluarga Malaysia mendapat perkhidmatan terus secara bersemuka dengan pelbagai program menarik dan bermanfaat yang telah disediakan kepada pengunjung. Sebanyak 27 reruai (booth) kaunter perkhidmatan telah mengambil bahagian pada siri JAKM kali ini yang melibatkan pelbagai Kementerian, Agensi dan Kerajaan Negeri. Pada masa yang sama, 12 kaunter perkhidmatan bergerak antaranya dari Jabatan Pendaftaran Negara (JPN), Jabatan Pengangkutan Jalan (JPJ Mobile) serta perkhidmatan kesihatan telah disediakan kepada Keluarga Malaysia yang hadir.Penglibatan 80 gerai jualan usahawan Industri Kecil dan Sederhana (IKS), 60 gerai jualan di bawah Pavilion Usahawan Desa KPLB@JAKM Kedah, 10 gerai Citarasa Keluarga Malaysia, 10 trak jualan makanan (food truck), enam (6) reruai (booth) Jualan Keluarga Malaysia serta lapan (8) syarikat di program Padanan Perniagaan (Business Matching) dalam siri jelajah ini turut merancakkan aktiviti ekonomi terutamanya bagi usahawan tempatan. Sebanyak RM8.8 juta jualan berjaya direkodkan setakat hari kedua penganjuran. JAKM melalui Karnival Kerjaya Jamin Kerja Keluarga Malaysia turut bekerjasama dengan 35 syarikat yang menawarkan peluang pekerjaan sebanyak 4,147 kekosongan jawatan. Seramai 1,300 peserta telah dipanggil menghadiri temu duga dan 607 (46.7%) orang telah berjaya ke tapisan akhir dalam jawatan.YAB Perdana Menteri turut menghadiri Kenduri Rakyat atau ‘Kenuri’ Rakyat Keluarga Malaysia di Padang Terap bersama-sama 15,000 penduduk tempatan yang dilaksanakan secara bergotong-royong di bawah semangat Keluarga Malaysia.

(Perdana Menteri, Datuk Seri Ismail Sabri Yaakob melawat pameran dari JAKOA)

Program Fun Ride Jelajah Aspirasi Keluarga Malaysia turut diadakan yang disertai oleh Ketua Setiausaha Negara, Tan Sri Dato’ Seri Mohd Zuki Ali bersama-sama penjawat awam. Semasa program tersebut, beliau turut menyampaikan sumbangan bakul makanan kepada golongan asnaf di Masjid Aman, Alor Setar. Kementerian Pembangunan Luar Bandar (KPLB) merupakan kementerian peneraju bagi jelajah kali ini dan dilaksanakan dengan kerjasama Kerajaan Negeri Kedah selaku tuan rumah, manakala SEPADU, Jabatan Perdana Menteri adalah penganjur dan penyelaras utama program ini dengan berbaki empat (4) lagi lokasi Jelajah Negeri dan satu (1) penutup di Putrajaya.JAKM yang diilhamkan oleh Perdana Menteri, Datuk Seri Ismail Sabri Yaakob adalah kesinambungan daripada kejayaan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) pada 9 hingga 12 Disember 2021 lalu.Siri jelajah ini akan diteruskan di seluruh negara dengan segmen perkhidmatan yang sama bagi memenuhi keperluan rakyat dan membantu penghayatan terhadap pengertian Aspirasi Keluarga Malaysia yang menitikberatkan tiga teras utama iaitu Keterangkuman, Kebersamaan dan Kesyukuran. JAKM merupakan sebahagian daripada usaha Kerajaan untuk menyumbang kepada rakyat melalui penganjuran program yang berfokuskan kepada kemudahan perkhidmatan secara langsung sekaligus memelihara kesejahteraan dan kepentingan Keluarga Malaysia.


JAKM Kedah capai sasaran

ALOR SETAR, 4 September- Program Jelajah Aspirasi Keluarga Malaysia, JAKM peringkat Negeri Kedah mendapat sambutan luar biasa. Kira-kira 100,000 pengunjung telah mengunjungi JAKM peringkat Negeri Kedah yang diadakan di perkarangan Stadium Darul Aman, Alor Setar, selamatiga hari bermula Jumaat lalu. Jumlah tersebut merupakan yang tertinggi sepanjang penganjuran JAKM dan ia mencapai sasaran yang ditetapkan.

(Ketua Unit Pemantauan SEPADU, Jabatan Perdana Menteri, G. Shanmugam)

Ketua Unit Pemantauan SEPADU, Jabatan Perdana Menteri, G. Shanmugam berkata, jumlah jualan oleh usahawan Industri Kecil dan Sederhana, IKS dan potensi jualan oleh sesi Business Matching mencatatkan angka yang sangat baik iaitu sebanyak RM8.7 juta.  Selain itu, Karnival Kerjaya Jamin Kerja turut berjaya menarik ramai Keluarga Malaysia di Negeri Kedah apabila lebih 1,300 temuduga telah dijalankan serta lebih 500 pencari kerja berjaya mendapatkan pekerjaan.  Katanya, pelbagai perkhidmatan kerajaan disediakan secara terus kepada pengunjung dan pelbagai program masih dijalankan sehingga pukul 9 malam ini."Saya berharap agar penganjuran JAKM dapat mendekatkan Kerajaan dan Keluarga Malaysia melalui perkhidmatan secara terus dan memudahkan rakyat dimana pelbagai agensi kerajaan telah membuka booth mereka untuk memberikan peluang kepada rakyat di negeri Kedah untuk meluangkan masa, sebarang keperluan mereka, permohonan mereka, sebarang persoalan boleh dikemukakan kepada wakil kementerian-kementerian di sini," katanya kepada RTM ketika ditemui di program JAKM peringkat Negeri Kedah di perkarangan Stadium Darul Aman, Alor Setar, petang tadi di sini. Kedah merupakan negeri ke Sembilan bagi siri JAKM selepas Johor, Perlis, Sabah, Terengganu, Perak, Kelantan, Sarawak dan Selangor. Selepas Kedah, Program JAKM akan menyantuni Keluarga Malaysia di Negeri Sembilan pada 7 hingga 9 Oktober depan.

(Selama tiga hari, orang ramai memenuhi JAKM di sini)


Isu sindiket tipu kerja dipandang serius

KUANTAN, 4 September- Kementerian Luar Negeri memandang serius isu rakyat Malaysia yang terlibat dengan sindiket penipuan tawaran pekerjaan di luar Negara.  Datuk Seri Saifuddin Abdullah, Menteri Luar Negeri berkata, "melalui perwakilan Malaysia di negara tersebut, kementerian Luar sentiasa bekerjasama dengan pihak berkuasa negara berkenaan bagi membantu menyelamatkan rakyat Malaysia terlibat selain kerjasama dari Polis Diraja Malaysia." Beliau turut menambah, "sehingga 2 September lalu, bilangan mangsa yang dilaporkan ditipu di Kemboja adalah seramai 148 orang, Laos 22 orang, di Myanmar 2 orang dan Thailand 23 orang.  "Punca utama rakyat Malaysia yang tertarik dengan tawaran bekerja di luar negara adalah kerana gaji yang lumayan, ada sehingga $2000 sebulan."Elaun yang tinggi kemudian ada dijanjikan dengan pelbagai faedah dan kemudahan contohnya tempat tinggal, makan serta tawaran percutian berbayar dan pinjaman wang."Semua perlu berhati-hati dengan janji yang dibuat." Tegas beliau ketika ditemui pemberita.

(Tangkap layar kenyataan media yang dikeluarkan Kementerian Luar Negeri)

Isu itu terus diberi perhatian kerana beliau telah menerima surat dari Ahli Parlimen Kota Melaka dan ADUN Kesidang, Melaka bagi memohon bantuan kerajaan membawa pulang rakyat Malaysia yang menjadi mangsa sindiket penipuan pekerjaan di beberapa buah Negara pada 2 September lalu.  Jelasnya, semua laporan serta dokumen yang diterima Kementerian nya akan disalurkan terus kepada Perwakilan Malaysia yang berkaitan untuk tindakan susulan dengan pihak berkuasa negara terbabit.  Bagaimanapun, proses itu tertakluk kepada prosedur dan undang-undang di negara terbabit yang melibatkan urusan siasatan, intipan, usaha menyelamat, dokumentasi dan sebagainya yang akan mengambil masa.  Beliau menyeru individu atau waris yang menjadi mangsa sindiket penipuan tawaran pekerjaan di luar negara untuk tampil membuat laporan polis bagi membantu siasatan.  Orang ramai juga boleh berhubung terus dengan Kementerian Luar melalui Unit Bantuan Konsular Rakyat Malaysia di Luar Negara melalui e-mel This email address is being protected from spambots. You need JavaScript enabled to view it. atau melaporkan secara terus di Bahagian Konsular, Kementerian Luar Negeri bagi mendapatkan bantuan selanjutnya.


Pelajar maut dalam kemalangan tiga buah kenderaan

(Lokasi kejadian di kilometer 5, Jalan Kuala Nerang-Bukit Tampoi, dekat Padang Terap, Kedah)

KUALA NERANG, 4 September- Seorang pelajar di sebuah sekolah menengah di Kuala Nerang, Kedah maut selepas motosikal yang ditunggangi terbabit dalam kemalangan melibatkan tiga buah kenderaan. Kemalangan berlaku di kilometer 5, Jalan Kuala Nerang-Bukit Tampoi, dekat Padang Terap, Kedah, kira-kira jam 9 pagi tadi. Ketua Polis Daerah Padang Terap, DSP Mulkiaman Manzar berkata, "ketika kejadian, mangsa berusia 17 tahun yang berasal dari Taman Seri Tampoi, Kuala Nerang dalam perjalanan dari arah Pokok Sena menuju ke Kuala Nerang. "Bagaimanapun ketika tiba di tempat kejadian, sebuah kereta yang berada di hadapan mangsa berhenti di tengah jalan kerana mahu membelok ke sebelah kanan.  Akibat tidak sempat mengelak, mangsa kemudiannya melanggar belakang kereta tersebut dan terbabas ke tengah jalan. Selepas itu, sebuah lagi kenderaan yang datang dari arah bertentangan tidak sempat mengelak lalu merempuh mangsa.

(Pegawai keselamatan mengawal keadaan lalu lintas di lokasi kejadian)

Mangsa cedera parah di bahagian perut dan patah kaki akibat kemalangan itu dan dibawa ke Hospital Sultanah Bahiyah (HSB) Alor Setar untuk mendapatkan rawatan. Mangsa disahkan meninggal dunia kira-kira jam 11 pagi tadi ketika sedang dirawat di HSB. Manakala pemandu dua lagi kenderaan tidak mengalami sebarang kecederaan. Kes disiasat dibawah Seksyen 41(1) APJ 1987.


Program jualan ikan murah LKIM akan diperluaskan

BUKIT GANTANG, 4 September- Program jualan ikan murah yang dilaksanakan di Parlimen Bukit Gantang sejak awal tahun ini akan diperluaskan ke kawasan lain mengikut permintaan setempat.  Pengerusi Lembaga Kemajuan Ikan Malaysia (LKIM) Datuk Syed Abu Hussin Hafiz Syed Abdul Fasal berkata setakat ini parlimen yang telah melaksanakan program tersebut adalah Masjid Tanah, Bandar Tun Razak, Sepang dan Tasek Gelugor.

(Pengerusi Lembaga Kemajuan Ikan Malaysia (LKIM) Datuk Syed Abu Hussin Hafiz Syed Abdul Fasal)

Selain ikan, beliau turut merancang untuk melaksanakan pendekatan tersebut kepada penjualan ayam dalam usaha meringankan beban rakyat. "Model ini saya akan perluaskan jika ada permintaan, jika tiada permintaan saya tidak boleh buat sebab orang yang meminta ini dia kena aturkan tempat dia, tempat dia kena maklumkan kepada penduduk sekitar, kalau saya pergi ke tempat itu tiada penduduk sekitar hendak beli, tiada jualan, tiada jualan ikan segar yang kita bawa balik akan rosak, jadi kita nak ikan segar yang kita bawa pergi habis, dengan harga yang murah maka mereka mampu beli ikan itu akan habis, tidak mahu ada pulangan, pulangan kita tidak boleh hendak kendalikanya," katanya selepas menghadiri Majlis Jasamu Dikenang 2.0 dan Pelancaran Buku di Dewan Terbuka Pusat Khidmat Ahli Parlimen Bukit Gantang di sini Bagi setiap kilogram ikan, harga ditawarkan menerusi program tersebut adalah bawah RM10 jauh lebih murah daripada harga pasaran.  Dalam perkembangan sama, beliau turut memaklumkan sehingga kini LKIM masih belum membeli ikan untuk dibuat simpanan bagi menghadapi musim tengkujuh.  Pembelian itu bagaimanapun, dijangka dibuat sebelum penghujung tahun ini.


Harga ayam terus dipantau, pastikan harga stabil

KELANTAN, 4 September- Ingatan terus diberikan kepada peniaga supaya tidak menjual ayam melebihi harga siling yang telah di tetapkan kerajaan. Menteri di Jabatan Perdana Menteri (Ekonomi), Datuk Seri Mustapa Mohamed, berkata kerajaan sentiasa memantau perkara berkenaan bagi memastikan harga ayam stabil di pasaran.  Beliau yang juga ahli Pasukan Khas Jihad Tangani Inflasi berkata, Kementerian Pertanian dan Industri Makanan (MAFI) serta Kementerian Perdagangan Dalam Negeri dan Hal Ehwal Pengguna (KPDNHEP) di amanahkan untuk memantau perkara tersebut.  Pada masa sama, jelas Datuk Seri Mustapa, pasukan itu juga sentiasa mengambil maklum isu – isu yang berbangkit mengenai bekalan ayam dari masa ke semasa.

(Menteri di Jabatan Perdana Menteri (Ekonomi), Datuk Seri Mustapa Mohamed)

"Kita sedia maklum, beberapa laporan yang kita terima di mana ada menyatakan bahawa bekalan ayam semakin mencabar ada yang menyatakan harga sekarang ini anak - anak ayam ini makin meningkat jadi pihak urusetia memang memantau laporan media dan maklum balas daripada orang ramai dan tindakan segera di ambil insya-Allah kita akan buat yang terbaik untuk pastikan bahawa isu ayam ini dapat kita stabilkan," katanya selepas melawat Laman Warisan Seni dan Masjid Kampung Laut di Tumpat. Mengulas lanjut, Datuk Seri Mustapa memaklumkan, sehingga kini kerajaan masih memberi subsidi dan harga siling bagi ayam standard yang ditetapkan di pasaran adalah RM9.40 sekilogram.  Justeru itu, tegas beliau sekiranya terdapat mana-mana peniaga ingkar mereka akan di kenakan tindakan sewajarnya.  Sementara itu, mengenai lawatannya ke Laman Warisan Seni dan Masjid Kampung Laut, beliau berkata, projek tersebut menelan belanja kos RM40 juta membabitkan pembinaan tiga komponen utama termasuk masjid selain outlet perniagaan yang baru dan siap sepenuhnya Mac lalu.  Operasi di kawasan berkenaan bermula April lalu membabitkan keseluruhan 23 outlet yang kebanyakannya menjual pelbagai produk Perusahaan Kecil dan Sederhana (PKS) dan kini ia menjadi salah satu produk pelancongan tumpuan pelancong di Kelantan.


Penglibatan kerajaan negeri dalam JAKM beri impak positif

ALOR SETAR, 4 September- Kerjasama dan penglibatan kerajaan negeri Kedah dalam program Jelajah Aspirasi Keluarga Malaysia JAKM memberi impak kepada usaha pembangunan Pelan Pembangunan Kedah 2035 . Setiausaha Kerajaan Negeri Kedah Dato Norizan Khazali berkata ia selaras dengan perkembangan ekonomi digital, yang menuju ke arah ‘cashless’ atau bayaran hasil tanpa tunai sepenuhnya.

(Setiausaha Kerajaan Negeri Kedah Dato Norizan Khazali)

Katanya dapat memberikan pendedahan kepada penduduk Kedah 2 buah reruai disediakan kepada pengunjung yang hadir ke JAKM.  "Ini mudahan rakyat negeri kedah supaya berurusan kita sediakan di sini di setiap pejabat daerah tanah dan kita beri pengajaran baru kepada masyarakat supaya tidak membawa tunai yang banyak," katanya kepada media selepas meninjau reruai SUK di JAKM Kedah di perkarangan stadium Alor Setar di sini. Pengunjung akan diberi penerangan mengenai system iBAYAQ yang mula dilaksanakan pada Ogos 2020 dan mendapat sambutan yang positif kerana pembayar cukai tidak lagi perlu berurusan di kaunter pejabat tanah. Dari segi aspek pelan pembangunan Kedah 2035 2025 Kedah, katanya menjadikan Kedah sebagai tempat rakyat yang boleh hidup sejahtera dan rakyat akan suka hidup di Kedah selaras dengan Kedah Sejahtera Negara maju.


Agenda majukan negeri Johor, kerajaan negeri perlu selari dengan kerajaan persekutuan

MUAR, 4 September- Keselarian Kerajaan Johor dengan Kerajaan Persekutuan, penting bagi terus menjayakan agenda, memajukan negeri.  Menteri Besar Johor, Datuk Onn Hafiz Ghazi berkata, pihaknya berusaha mendapatkan peruntukan daripada Kerajaan Persekutuan, untuk menaiktaraf infrastruktur, bagi membuka peluang pendapatan kepada peniaga, serta menarik pelabur.

(Menteri Besar Johor, Datuk Onn Hafiz Ghazi)

Ini kerana keadaan infrastruktur, seperti jalan dan bekalan air yang baik, dapat memberikan keyakinan kepada para pelabur, untuk melabur dalam negeri, secara tidak langsung, meningkatkan peluang pekerjaan kepada penduduk tempatan.  "Bahawa tidak mungkin, agenda untuk memajukan negeri, dapat diusahakan, tanpa bantuan daripada kerajaan pusat, itu realitinya tuan-tuan dan puan-puan, saya banyak memohon dengan kerajaan pusat, saya banyak berjumpa dengan perdana menteri, dengan menteri-menteri untuk turunkan peruntukan," katanya ketika berucap demikian semasa di Parit Nawi, di sini.  Dalam pada itu, Datuk Onn Hafiz turut memaklumkan, Agenda Memakmurkan Golongan Muda, adalah antara perkara yang bakal ditikberatkan dalam Bajet Johor 2023.


Tamu Simbatan martabat etnik Kedayan

(Antara persembahan kebudayaan ketika Penganjuran Tamu Simbat-Simbatan di Labuan)

LABUAN, 4 September- Penganjuran Tamu Simbat-Simbatan memberi peluang mengetengahkan usaha memartabatkan budaya, seni dan tradisi etnik Kedayan, khususnya di Labuan melalui pameran serta persembahan kebudayaan dan kesenian. Ini kerana, majoriti penduduk di pulau itu merupakan suku Kedayan dan masyarakat Brunei.Yang Dipertua Persatuan Kadayan Labuan (WAKAL), Datuk Rozman Isli berkata, "penganjuran sedemikian membantu promosi dan memperkembangkan budaya kaum itu kepada masyarakat setempat dan serta kepada orang luar.  "Ini sekaligus budaya kaum ini dapat dikenali dan diketahui sejarahnya agar dapat dikekalkan dan tidak ditelan zaman serta pupus pada masa depan.  Beliau turut menambah, "persatuan bertanggungjawab untuk memastikan kebudayaan lama dipertahankan dan kebudayaan."Sebenarnya persembahan kebudayaan antara produk pelancongan yang cukup menarik yang menarik kedatangan pelancong-pelancong dari luar negara bahkan seluruh dunia." Jelasnya ketika ditemui pemberita.Perkembangan seni budaya dan persembahan itu juga mampu merancakkan penyertaan daripada suku Kedayan dalam mempromosikan budaya yang terdapat di Borneo.

(Yang Dipertua Persatuan Kadayan Labuan (WAKAL), Datuk Rozman Isli ketika merasmikan Penganjuran Tamu Simbat-Simbatan)

Beliau berkata demikian kepada pemberita selepas majlis perasmian tamu berkenaan yang disempurnakan oleh Ahli Dewan Negara, Senator Datuk Bashir Alias.  Dalam pada itu, Datuk Bashir yang juga Pengerusi Perbadanan Labuan menyambut baik penganjuran yang dilaksanakan oleh persatuan itu sebagai usaha memartabatkan kebudayaan kaum Kedayan, di samping membantu meningkatkan ekonomi setempat serta menarik minat pelancong untuk menunjungi pulau bebas cukai itu.  Menurutnya, "kami kepimpinan ataupun daripada Perbadanan Labuan berharap akan ada lagi tempat-tempat menjual hasil segala hasil pertanian dan produk tempatan seperti ini akan diadakan pada masa akan datang."Ujar beliau, "ia juga sebahagian daripada strategi untuk menarik minat pelancong untuk datang ke Labuan."Bagaimanapun, untuk memastikan program itu terus berjaya, beliau berharap agar ianya dapat dilaksanakan mengikut prosedur dan jadual yang telah ditetapkan.


Timbalan Pengarah Imigresen Sungai Bakap maut kemalangan jalan raya

(Seorang pegawai kanan Imigresen Pulau Pinang maut di Kilometer 83.4 Lebuhraya Utara-Selatan arah utara)

GURUN, 4 September- Seorang pegawai kanan Imigresen Pulau Pinang maut, manakala rakannya cedera parah selepas terlibat dalam kemalangan membabitkan dua buah motosikal dan sebuah kereta. Kejadian berlaku kira-kira jam 9.32 pagi tadi di Kilometer 83.4 Lebuhraya Utara-Selatan arah utara, berhampiran susur masuk Plaza Tol Gurun, Kedah. Ketua Polis Daerah Kuala Muda, ACP Zaidy Che Hassan berkata mangsa yang maut berusia 46 tahun dan bertugas sebagai Timbalan Pengarah Imigresen Sungai Bakap, Pulau Pinang. Mangsa mengalami kecederaan parah di bahagian kepala meninggal dunia di lokasi kejadian.Manakala rakannya, berusia 43 tahun bertugas sebagai Timbalan Pengarah Kanan Imigresen di tempat sama, mengalami patah kaki dan sedang menjalani pemeriksaan x-ray dibahagian kepala.

(Kemalangan berlaku berhampiran susur masuk di Plaza Tol Gurun, Kedah)

ACP Zaidy berkata, "kemalangan dipercayai berlaku apabila kereta yang dipandu melanggar bahagian belakang motosikal mangsa yang ditunggang di lorong kiri. "Pelanggaran itu menyebabkan mangsa hilang kawalan dan terbabas di lorong kecemasan dan dirempuh motosikal rakannya yang sedang bergerak di lorong yang sama." Jelasnya. Mangsa dihantar ke Hospital Sultan Abd Halim, Sungai Petani untuk bedah siasat.Manakala rakan mangsa yang cedera parah dibawa ke hospital sama untuk menerima rawatan lanjut. Kes di bawah Sekysen 41(1) Akta Pengangkutan Jalan 1987.


Abang bomba 'sado' jaga stamina gadai nyawa selamatkan mangsa dan harta

(Kecergasan fizikal anggota bomba penting bagi menjaga kualiti perkhidmatan kepada masyarakat/FOTO Syamimi Saripan)

SHAH ALAM, 4 September - Kemunculan sekumpulan anggota bomba bertubuh sasa pada Sambutan Hari Kebangsaan 2022 di Dataran Merdeka pada 31 Ogos lalu, telah mencuri tumpuan rakyat Malaysia.Video mempamerkan aksi mereka di atas aset darat milik Jabatan Bomba dan Penyelamat Malaysia (JBPM) membangkitkan keterujaan orang ramai yang hadir dan masih tular di media sosial. Dengan tubuh badan persis ‘Badang’, ramai tertanya-tanya, adakah mereka memiliki peranan khusus dalam pasukan keselamatan berkenaan?Dalam temubual bersama RTM, Timbalan Penguasa Bomba Yusaimi Zulkifli berkata mereka sebenarnya sebahagian ahli Kelab Bina Badan JBPM yang ditubuhkan pada 2010."Objektif utamanya, membudayakan amalan gaya hidup sihat meliputi penjagaan tubuh badan dan pemakanan selain untuk mengekalkan tahap kecergasan jasmani pegawai."Semua pegawai perlu menjalani ujian kecekapan fizikal individu."Peralatan untuk operasi menyelamat sahaja berat sebanyak 80 kilogram... nak angkat tangga lagi jadi amat memerlukan kekuatan fizikal selain menjaga imej anggota," ujarnya.Tambahnya lagi, sehingga kini lebih 70 anggota dan pegawai JBPM telah menjadi ahli kelab itu yang bermula sekadar hobi kemudiannya berkembang aktif dalam kejohanan bina badan.Salah seorang anggota yang terlibat, Syazwan Zakaria menyifatkan memiliki badan sasa dan besar memudahkan untuknya terlibat dalam operasi menyelamat pada bila-bila masa sahaja."Sebenarnya lagi mudah untuk melaksanakan tugas dengan cekap dan berkesan," katanya kepada RTM.

('Sado' bukan sebarang sado, abang bomba menyelamatkan nyawa dan harta benda/FOTO Syamimi Saripan)

Akhir kata, Syazwan menitipkan ucapan terima kasih atas sokongan ramai dan turut terharu selain dapat membanggakan nama jabatan.Memiliki tubuh sasa bukan untuk tujuan menunjuk, namun realitinya selain kekuatan stamina, daya tahan tubuh badan anggota dan pegawai juga dituntut dalam melaksanakan tugasan.Mereka dipertanggungjawabkan untuk melaksanakan khidmat kemanusiaan termasuk perlindungan nyawa dan harta semasa berlakunya apa-apa bencana.Sejak minggu lalu, tular video memaparkan sebilangan anggota bomba di media sosial sempena Perarakan Hari Kemerdekaan ke-65 yang berlangsung penuh warna warni di Dataran Merdeka pada Rabu lepas.Kemunculan 19 anggota bomba yang menaiki jentera sambil menunjuk otot biceps menyebabkan netizen menggelar mereka sebagai abang bomba 'sado'.Laporan Syamimi Saripan.


Sindiket minyak diesel tumpas

KUANTAN, 4 September- Polis berjaya menumpaskan sindiket penyeludupan diesel bersubsidi selepas menahan 16 orang suspek serta merampas diesel dan pelbagai barangan bernilai lebih setengah juta dalam satu serbuan di kawasan Perindustrian Semambu di sini semalam.

Menurut Pemangku Ketua Polis Pahang, Dato Abd Razak Mohd Yusoff menerusi kenyataan yang dikeluarkan, kira-kira 19,400 liter diesel dirampas dalam serbuan di sebuah stor simpanan haram.

Sindiket penyelewengan bahan bakar itu melibatkan rampasan bernilai RM41,710.

Risikan dan intipan telah dilaksanakan selama tujuh hari oleh pegawai dan anggota dari Ibu Pejabat Briged Tenggara Pasukan Gerakan Am (PGA) dan Batalion 7 PGA sebelum berjaya menahan sebuah lori yang dinaiki oleh dua orang lelaki, di kawasan perindustrian terbabit.

(Tangki petak berisi minyak diesel yang berjaya dirampas dalam satu serbuan oleh pihak polis dan KPDNHEP di kawasan Perindustrian Semambu, di sini)

Hasil pemeriksaan, pihaknya menemui dua tangki yang mengandungi minyak diesel sebanyak 1,800 liter dan suspek gagal mengemukakan sebarang dokumen berkaitan pemilikan bahan tersebut.  Dengan dipandu arah oleh kedua-dua suspek ke stor simpanan itu, pihak polis bersama Kementerian Perdagangan Dalam Negeri dan Hal Ehwal Pengguna (KPDNHEP) Pahang, berjaya menahan 14 orang termasuk pemilik stor berkenaan.  Dalam serbuan itu, turut dirampas sembilan kenderaan pelbagai jenis termasuk tiga jenis lori, dua set penyedut minyak, 4 tangki kosong, satu unit generator elektrik dan 16 unit telefon bimbit pelbagai jenis termasuk 81 keping resit pembelian minyak diesel dari pelbagai stesen minyak.  Nilai keseluruhan rampasan berjumlah, RM582,550.  Hasil soal siasat juga, pemilik stor yang juga warga tempatan, gagal mengemukakan permit dan lesen yang sah bagi penyimpanan barang kawalan.  16 warga tempatan berusia antara 18 hingga 65 tahun itu ditahan dibawah Seksyen 21 Akta Kawalan Bekalan 1961.


Minuman keras tiruan dirampas

JOHOR BAHRU, 4 September- Pasukan Polis Marin Wilayah 2, Johor, menangkap seorang pemilik kedai yang didapati menyimpan dan menjual pelbagai minuman keras tidak bercukai di Taman gembira, Johor Bahru, Johor, 7 petang, 1 September lalu.  Ketua Polis Johor, Datuk Kamarul Zaman Mamat berkata, suspek berusia 53 tahun menjadikan kedainya sebagai lokasi penyimpanan minuman keras tidak bercukai, sejak 3 bulan lalu.

(Ketua Polis Johor, Datuk Kamarul Zaman Mamat)

"Arak jenis tiruan dan juga yang lari daripada cukai iaitu sepatutnya dijual di tempat yang bebas cukai tapi diambil kesempatan oleh sindiket ini seperti mana sindiket yang lepas membawa keluar barang-barang ini untuk dijual di pasaran di luar dengan harga antara RM7 ke RM7.50 satu," katanya di sini.  Hasil serbuan merampas 149 karton atau enam ribu 168 tin dan 146 kotak atau 951 botol minuman keras yang dipercayai tiruan.  Nilai rampasan berjumlah RM305,000. Suspek direman 10 hari sehingga 11 September.  Kes disiasat mengikut Seksyen 135 (1) (D) Akta Kastam 1967 dan Seksyen 4 (1)(C), Akta memperbaharui penghapusan samsu gelap 1976.


Suami isteri edar dadah dicekup

JOHOR BAHRU, 4 September- Sepasang suami isteri diberkas polis selepas disyaki mengedar dadah di sekitar Johor Bahru, Johor 1 September lalu.  Ketua Polis Johor, Datuk Kamarul Zaman Mamat berkata, pasangan itu yang aktif sejak empat bulan lalu, menjadikan rumah sewanya sebagai lokasi pembungkusan pelbagai jenis dadah.

(Ketua Polis Johor, Datuk Kamarul Zaman Mamat semasa sidang media di sini)

Katanya, rampasan pertama dibuat di parkir sebuah pusat membeli belah di Johor Bahru sebelum polis menyerbu pangsapuri yang disewa pasangan tersebut.

"Modus operandi ini suspek mereka ini adalah menjadi org tengah kepada pembekal dan pembeli pembekal dan aa pembekal dia sebagai penjual menjadi orang tengah dan kita sedang juga menyiasat mengesan pembekal dan siapa yangmemberi barang-barang dadah dipasarkan kedua-dua suspek," katanya di sini.  Polis merampas 14.32 kilogram heroin, 158 gram serbuk ecstacy, 38 gram syabu dan 71 gram ketamine.  Nilai rampasan dianggarkan RM215,000. Pasangan berusia 36 dan 42 tahun itu direman 7 hari bagi membantu siasatan mengikut Seksyen 39B Akta Dadah Berbahaya 1952.


JIM kutip RM3.5 bilion hasil negara setakat 30 Ogos

PUTRAJAYA, 4 September- Jabatan Imigresen Malaysia (JIM) mengutip RM3.5 bilion bagi hasil negara setakat 30 Ogos lepas berbanding RM2.5 bilion bagi tempoh sama tahun lepas.Ketua Pengarahnya, Datuk Khairul Dzaimee Daud berkata hasil tersebut berjaya dicapai sebelum hujung tahun ini susulan pembukaan semula sempadan negara pada 1 April lepas.Jelasnya, levi pekerja asing menyumbang kutipan terbesar kepada jabatan itu dengan kemasukan 1.35 juta pekerja asing ke negara ini, diikuti pengeluaran serta pembaharuan Pasport Malaysia Antarabangsa dan kompaun yang dikenakan kepada individu yang melanggar undang-undang ditetapkan JIM.“Pembukaan semula sempadan negara telah percepatkan JIM capai sasaran kutipan daripada jangkaan asal bagi sepanjang 2022. Ini kutipan hingga Ogos lepas, jadi (kutipan) untuk bulan akan datang (September hingga Disember) akan menjadi bonus.“Dengan prestasi yang agak baik ini, saya harap Kementerian Kewangan boleh beri sedikit bonus kepada kakitangan JIM,” katanya.

(Ketua Pengarah JIM, Datuk Khairul Dzaimee Daud/ BERNAMA)

Susulan prestasi kutipan itu, beliau tidak menolak kemungkinan JIM mampu mencapai kutipan RM4 bilion menjelang hujung tahun ini dengan pengenalan Program Visa Premium (PVIP) Malaysia.PVIP dilancarkan Menteri Dalam Negeri Datuk Seri Hamzah Zainudin pada Khamis lalu bertujuan menarik minat hartawan global melabur serta menetap di negara ini bagi tempoh 20 tahun, dan akan dibuka untuk permohonan mulai 1 Oktober ini.Khairul berkata demikian pada sidang media selepas menyertai Immigration Run 2022 di Putrajaya.Dalam perkembangan lain, Khairul berkata pihaknya memberikan kerjasama penuh kepada Jawatankuasa Siasatan yang ditubuhkan pada 7 Ogos lepas bagi menyiasat dakwaan insiden melibatkan seorang pegawai tinggi kerajaan dan pegawai Imigresen di Lapangan Terbang Antarabangsa Kuala Lumpur (KLIA).Sehingga kini, katanya pegawai Imigresen KLIA telah memberikan kenyataan dan maklumat tambahan kepada jawatankuasa terbabit yang dipengerusikan Peguam Negara, Tan Sri Idrus Harun bagi menyiasat insiden yang dilaporkan berlaku pada 3 Ogos lepas.“Tidak banyak maklumat yang boleh saya berikan cuma apa yang saya boleh maklumkan adalah pegawai saya telah selesai memberikan keterangan dan bekalkan maklumat berkaitan kepada jawatankuasa berkenaan,” katanya.


Tun Dr Mahathir dibenar keluar IJN pagi tadi

KUALA LUMPUR, 4 September - Bekas Perdana Menteri Tun Dr Mahathir Mohamad, 97 tahun telah dibenarkan keluar dari Institut Jantung Negara (IJN) pada 9.30 pagi tadi.Menurut kenyataan yang dikeluarkan Pejabat Dr Mahathir, beliau akan meneruskan kuarantin di rumah sehingga 6 September ini.Sebelum ini, Dr Mahathir dimasukkan ke IJN untuk pemantauan buat tempoh beberapa hari seperti yang dinasihatkan oleh pasukan kesihatan, selepas disahkan positif COVID-19 pada 31 Ogos lepas.

Pada November tahun lalu, Ahli Parlimen Langkawi itu mengambil suntikan dos penggalak vaksin COVID-19 di IJN dan tidak mengalami sebarang kesan sampingan serius selepas pengambilan dos berkenaan.


MAFI menerusi FAMA terus perhebat penganjuran JMKM seluruh negara

JASIN, 4 September- Kementerian Pertanian dan Industri Makanan (MAFI) menerusi FAMA komited untuk terus memperhebat penganjuran Jualan Murah Keluarga Malaysia (JAKM) di seluruh negara.Timbalan Menteri Pertanian dan Industri Makanan, Datuk Seri Ahmad Hamzah berkata ia bagi memberi manfaat kepada pengguna dan usahawan bimbingannya.Melalui penganjuran JMKM setakat ini, sebanyak RM176,000 penjimatan atau pulangan diperoleh rakyat dengan memberi manfaat kepada lebih 30,000 pengunjung."MAFI telah diberikan tanggungjawab untuk menyelenggarakan JMKM ini, pertamanya di negeri Melaka sebanyak 28 Dewan Undangan Negeri (Dun), yang keduanya di Kelantan 47 Dun dan juga di Sabah 74 Dun."Jumlah 144 Dun, di Melaka ini kita telah berjaya mengadakan sebanyak 25 Dun beberapa minggu yang lalu, sejak 20 Ogos ia mendapat sambutan yang cukup hebat sekali," katanya di sini.

Tambah beliau, sebanyak 22 program dilaksanakan bermula 20 hingga 28 Ogos lepas membabitkan nilai jualan terkumpul RM893,000.


Keperluan peranti, akses internet tumpuan Pelan Pendigitalan Pendidikan Tinggi Negara

SHAH ALAM, 4 September- Kementerian Pengajian Tinggi (KPT) sedia mengangkat aspek keperluan peranti dan akses kepada internet bagi setiap pelajar.Menterinya, Datuk Seri Dr Noraini Ahmad berkata ia bakal menjadi salah satu tumpuan dalam Pelan Pendigitalan Pendidikan Tinggi Negara."Mendepani keperluan semasa, KPT juga secara konsisten terus memperkukuh agenda pendigitalan pendidikan yang lebih holistik melalui pemerkasaan infrastruktur, kelengkapan bilik kuliah, pengukuhan kurikulum dan sebagainya."Semuanya demi mewujudkan ekosistem pendidikan yang terbaik dan juga terkehadapan untuk manfaat IPT negara kita," kata Noraini.

Beliau berucap dalam Majlis Pelancaran Inisiatif PerantiSiswa Keluarga Malaysia di Universiti Teknologi Mara (UITM), di sini.Menurut Noraini, pihak kementerian turut mengagihkan lebih 10,000 unit komputer riba kepada pelajar yang memerlukan dengan peruntukkan RM3.8 juta dan Bantuan Pelan Dara RM50 secara one off kepada hampir 76,000 pelajar baharu sesi Akademik 2020/2021 .Sementara itu, beliau turut menyambut baik dengan pemberian perantisiswa dan berharap program seperti ini dapat diperluaskan agar dimanfaatkan 1.6 juta pelajar di lebih 600 IPT seluruh negara.


Agong, Permaisuri berangkat ke Pesta Kuantan 188

(Yang di-Pertuan Agong diiringi Raja Permaisuri Agong berkenan melihat persembahan bunga api dan persembahan artis ketika berangkat tiba sempena Pesta Kuantan 188 di Menara Kuantan 188 malam tadi/BERNAMA)

KUANTAN, 4 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mencemar duli ke Pesta Kuantan 188, di sini, malam tadi.  Ketibaan Seri Paduka berdua diiringi Pemangku Raja Pahang Tengku Hassanal Ibrahim Alam Shah dan kerabat diraja lain.  Majlis yang diadakan sempena memuliakan ulang tahun hari keputeraan Seri Paduka baginda berdua dimeriahkan dengan acara memotong kek dan pulut kuning, selain persembahan bunga api serta ‘projection mapping.’

(Yang di-Pertuan Agong diiringi Raja Permaisuri Agong berkenan memotong kek ketika berangkat tiba sempena Pesta Kuantan 188 di Menara Kuantan 188 malam tadi/BERNAMA)

Selain itu, persembahan nyanyian oleh artis tempatan antaranya Man Bai, Aina Abdul, Ara Johari dan Raihan turut berlangsung di Menara Kuantan 188.  Ikonik baharu bandaraya Kuantan itu merupakan menara kedua tertinggi di Malaysia.  Turut hadir Menteri Besar Pahang Datuk Seri Wan Rosdy Wan Ismail, barisan kepimpinan kerajaan negeri, dan Pengarah Urusan Kuantan 188 Datuk Zulkifli Mohamad.


Lebih 3,000 pemilik basikal lipat meriahkan Himpunan Mega Basikal Lipat Kebangsaan 2022

KUALA LUMPUR, 4 September- Lebih 3,000 pemilik basikal lipat dijangka akan memeriahkan Himpunan Mega Basikal Lipat Kebangsaan 2022, hari ini.

Bakal disempurnakan Menteri Belia dan Sukan, Datuk Seri Ahmad Faizal Azumu ia merupakan satu program yang julung kali diadakan bersempena Hari Kebangsaan dan Hari Malaysia. Bertempat di Lanai, Pusat Pelancongan Malaysia (MaTiC), di sini, program turut disertai lebih 100 kelab basikal lipat seluruh negara termasuk peserta dari Indonesia, Singapura dan Filipina.Penganjuran program, hasil kerjasama kelab basikal lipat, "Underground Foldies Kuala Lumpur", "Kami Budak Lipat", "Klang Foldies", "Minivelo Malaysia" dan "Gang Satunam."

(Selain persembahan artis, cabutan bertuah turut diadakan dengan hadiah utama berupa basikal Karbon Alcott Z1 bernilai hampir RM4,000)

"Harapan kami sebagai koordinator untuk program ini, saya harap kita boleh buar acara ini setiap tahun yang mana kita boleh berkumpul, bertukar idea, bersuai kenal dengan lebih rapat lagi sebab kita ini di media sosial ini masing-masing berkawan, memberi pandangan, masing-masing tunjuk basikal masing-masing. "Di program ini kita boleh berjumpa secara berdepan, boleh rapatkan lagi hubungan di antara pemilik-pemilik basikal. "Jadi untuk mereka di luar sana, bolehlah datang tengok sendiri untuk mula menanam minat terhadap basikal ini," kata koordinator program berkenaan, Nasir Deraman.Beliau bercakap kepada RTM.Pelbagai aktiviti akan diadakan sempena acara itu antaranya persembahan artis, karaoke dan cabutan bertuah dengan hadiah menarik basikal Karbon Alcott Z1 bernilai hampir RM4,000 sebagai hadiah utama.


Polis tahan sembilan wanita warga asing terlibat aktiviti tidak bermoral di Genting Highlands

(Polis daerah Bentong menahan sembilan wanita warga asing dipercayai terbabit dalam aktiviti tidakbermoral dalam serbuan di sebuah pusat hiburan di Genting Highlands)

BENTONG, 3 September - Polis daerah Bentong menahan sembilan wanita warga asing dipercayai terbabit dalam aktiviti tidak bermoral dalam serbuan di sebuah pusat hiburan di Genting Highlands, Bentong, malam semalam.  Serbuan dilakukan pukul 11.50 malam dan semua wanita itu berada dalam bilik karaoke sedang berhibur sambil minum minuman keras.  Ketua Polis Daerah Bentong, Superintendan Zaiham Mohd Kahar dalam satu kenyataan memaklumkan, hasil pemeriksaan polis menemui dadah jenis ketamine seberat 2.25 gram dan serbuk berwarna kuning keemasan dipercayai syabu seberat 22.75 gram.  Manakala, anggaran nilai rampasan RM750 dan ujian air kencing terhadap wanita berusia antara 25 hingga 36 tahun itu mendapati lapan daripadanya positif dadah jenis methamphetamine.

(Polis daerah Bentong menahan sembilan wanita warga asing dipercayai terbabit dalam aktiviti tidak bermoral dalam serbuan di sebuah pusat hiburan di Genting Highlands)

Selain itu, pihak polis turut menemui sejumlah 16 keping kondom yang dipercayai digunakan bagi kegiatan tidak bermoral ketika pemeriksaan lanjut dalam bilik karaoke itu. Katanya, semua wanita terbabit direman bermula hari ini hingga 16 September bagi siasatan lanjut. Siasatan dijalankan mengikut Seksyen 39A(1), Seksyen 12 (2), Seksyen 15 (1)(a) Akta Dadah Berbahaya 1952.  Mereka juga disiasat mengikut Seksyen 372B Kanun Keseksaan, Seksyen 39B, Seksyen 59/63/15(1)(C) dan Seksyen 6(1)(C) Akta Imigresen 1959/1963.


KPLB terus perkukuh kerjasama pembangunan usahawan platform e-dagang

(Datuk Seri Mahdzir Khalid menyaksikan pemeteraian MoU dengan syarikat syarikat Elokal Sdn Bhd bagi menjayakan Program DesaMall@KPLB )

ALOR SETAR, 3 September – Kementerian Pembangunan Luar Bandar (KPLB) terus mengukuhkan kerjasama pembangunan usahawan luar bandar berasaskan platform e-dagang.  Ia menerusi pemeteraian pelanjutan memorandum persefahaman (MoU) dengan syarikat Elokal Sdn Bhd bagi menjayakan Program DesaMall@KPLB.  Menurut Menteri Pembangunan Luar Bandar, Datuk Seri Mahdzir Khalid, kerjasama itu merangkumi program bimbingan dan latihan kepada usahawan luar bandar, pemasaran produk secara dalam talian serta bekerjasama dengan pemain industri yang relevan untuk menjayakan DesaMall@KPLB.  “Kita harap usahawan di luar bandar termasuk usahawan digital mendapat manfaat daripada MoU ini manakala syarikat Elokal Sdn Bhd boleh meletakkan sasaran berapa ramai usahawan yang akan dilatih.  “Keduanya, diharap ada peningkatan jualan produk usahawan luar bandar kerana MoU ini turut melibatkan institusi kewangan, jadi mungkin ada cara dan kaedah gerbang pembayaran (bagi bantu usahawan)."  Beliau berkata demikian pada sidang media selepas menyaksikan pemeteraian MoU itu sempena Jelajah Aspirasi Keluarga Malaysia (JAKM) Kedah di pekarangan Stadium Darul Aman di sini hari ini.  KPLB diwakili oleh Ketua Setiausaha, Datuk Ramlan Harun manakala Elokal Sdn Bhd diwakili Pengarah Urusannya yang juga Pentadbir DesaMall@KPLB, Ahmad Shah Wahid.

(Datuk Seri Mahdzir Khalid bersama rakan strategik bagi Program DesaMall@KPLB )

Pada majlis yang sama, Mahdzir turut menyaksikan Elokal Sdn Bhd menandatangani kerjasama dengan 11 rakan strategik.  Antaranya MaybankQR, Bank Islam, Bank Simpanan Nasional, Fasspay, Foodpanda Malaysia, Lazada, Celcom dan Maxis.  Program DesaMall@KPLB adalah inisiatif KPLB yang bertujuan membantu usahawan luar bandar memasarkan produk mereka secara dalam talian melalui platform e-dagang.  KPLB merupakan kementerian peneraju Jelajah AKM Kedah yang berlangsung mulai semalam hingga Ahad ini.  Jelajah AKM Kedah adalah edisi kesembilan selepas Johor, Perlis, Sabah, Terengganu, Perak, Kelantan, Sarawak dan Selangor.  Penganjuran Jelajah AKM bertujuan memudahkan rakyat di setiap negeri mendapatkan maklumat terus mengenai bantuan dan perancangan yang ditawarkan kerajaan.


'Fire Kitchen Abang Bomba' tawar harga makanan serendah RM0.50 sepinggan

ALOR SETAR, 3 September - Menjual mee, kuey teow dan bihun goreng dengan harga RM0.50 sepinggan antara tarikan kepada pengunjung di reruai Jabatan Bomba dan Penyelamat Malaysia (JBPM) dalam program Jelajah Aspirasi Keluarga Malaysia (AKM) di perkarangan Stadium Darul Aman, di sini.'Fire Kitchen Abang Bomba' menawarkan harga makanan murah, sentiasa menjadi perhatian sepanjang Jelajah AKM di negeri lain sebelum ini. Dua anggota bomba bertindak selaku tukang masak manakala selebihnya membantu menyediakan bahan mentah selain mengendalikan dapur di trak berkenaan. 'Fire Kitchen Abang Bomba' turut memberi minuman percuma kepada pembeli. "Resepi tidak juga istimewa, hanya masakan biasa. Saya masak mengikut cita rasa saya dan pengunjung suka, dan itulah yang saya hidangkan kepada pengunjung," kata tukang masak JBPM Selangor, Ramlan Yusof di sini.

(Pengunjung mengambil peluang bergambar dengan 'abang bomba sado')

Penolong Kanan Penguasa JBPM Selangor, Shaharil Mohamad Hassan berkata hasil jualan akan diserahkan kepada JBPM Kedah selaku tuan rumah dan harga jualan RM0.50 sepinggan bertujuan membolehkan orang ramai berpeluang membeli makanan dengan harga murah. Turut menjadi perhatian pengunjung di reruia JBPM ialah 'Abang Bomba Sado' dan pengunjung berpeluang bergambar dengan jentera dan aset-aset bomba. Turut dilancarkan kempen keselamatan kebakaran yang disempurnakan oleh Setiausaha Kerajaan Negeri Kedah, Datuk Norizan Khazali. Turut hadir Pengarah JBPM Kedah, Sayani Saidon.


Pekebun kecil diseru sertai KPSM

(Datuk Zuraida Kamaruddin ketika Perasmian Pusat Timbang, KPSM Kimanis Berhad)

MEMBAKUT, 3 September- "Lebih ramai pekebun kecil diseru menyertai Koperasi Penanam Sawit Mampan (KPSM)." Kata Menteri Perusahaan Perladangan dan Komoditi, Datuk Zuraida Kamaruddin.Ia bagi memudahkan Lembaga Minyak Sawit Malaysia (MPOB) memantau dan membantu menyelesaikan permasalahan yang dihadapi.Tambahnya, "ini adalah kaedah yang memang kementerian bersama MPOB usahakan, agar pekebun kecil ini bergerak sebagai satu kumpulan kluster iaitu dalam kelompok koperasi."Jadi ia akan memudahkan kementerian dan juga MPOB menguruskan pekebun pekebun kecil." Jelasnya ketika ditemui pemberita.Beliau berkata demikian selepas Perasmian Pusat Timbang, KPSM Kimanis Berhad, Kampung Tandoi Membakut, sempena Program Jelajah Agrikomoditi, Keluarga Malaysia di Membakut.Setiap KPSM diberikan geran pembinaan berjumlah RM200,000 bagi menampung kos penyediaan tapak, pembinaan platform dan pembelian jambatan timbang.

(Datuk Zuraida Kamaruddin, Menteri Perusahaan Perladangan dan Komoditi  ketika ditemui pemberita)


Dua lelaki tempatan didenda RM5,000 lakukan provokasi terhadap pegawai imigresen

(Dua lelaki tempatan didenda RM5,000 setiap seorang kerana melakukan provokasi)

KUALA LUMPUR, 3 September- Dua lelaki tempatan didenda RM5,000 setiap seorang kerana melakukan provokasi terhadap Pegawai Imigresen yang sedang menjalankan tugas.Jabatan Imigresen Malaysia (JIM) telah memaklumkan perkara itu dalam satu kenyataan.Hukuman lima bulan penjara akan dikenakan sekiranya mereka gagal membayar denda tersebut."Hukuman ini dijatuhkan selepas mereka mengaku salah terhadap pertuduhan di bawah Seksyen 56 (1) (g) Akta Imigresen 1959/63 yang boleh dihukum di bawah seksyen 56 (1) (aa) Akta yang sama." Ujar Ketua Pengarah Imigresen, Datuk Seri Khairul Dzaimee Daud dalam satu kenyataan yang dikeluarkan pada Sabtu.Tertuduh iaitu Mior Abdul Maheer bin Mior Muhammad, 32 tahun dan Jason Soo Kai Soon, 26 tahun mengaku salah sejurus pertuduhan dibacakan di hadapan Hakim Puan Emelia Keswati binti Mohamad di Mahkamah Sesyen Jenayah 12 Kuala Lumpur pada 30 Ogos 2022.

(Pegawai imigresen yang diprovok ketika bertugas semasa Operasi Penguatkuasaan di Pantai Dalam, Kuala Lumpur pada 10 Ogos 2022)

Selain mengeluarkan kata-kata kesat, salah seorang daripada mereka turut meludah pegawai imigresen yang sedang melakukan tugas semasa Operasi Penguatkuasaan di Pantai Dalam, Kuala Lumpur pada 10 Ogos 2022.Jabatan itu juga menegaskan bahawa sebarang tindakan provokasi dan ancaman kepada mana-mana Pegawai Imigresen yang sedang menjalankan tugas akan diambil tindakan tegas mengikut lunas undang-undang sedia ada.Tiada kompromi akan diberikan ke atas mana-mana individu yang cuba menghalang atau membuat provokasi.


Lebih 50,000 pengunjung JAKM Kedah, pada hari pertama

(Pengunjung yang hadir di Jelajah Aspirasi Keluarga Malaysia (JAKM) Kedah)

ALOR SETAR, 3 September- Promosi dan publisiti berterusan melibatkan kerjasama semua pihak memperlihatkan program Jelajah Aspirasi Keluarga Malaysia (JAKM) Kedah mencatatkan peningkatan pengunjung pada hari ke-2 penganjuran. Setiausaha Bahagian Kanan Pengurusan Kementerian Komunikasi dan Multimedia (K-KOMM), Mazlan Mutalib berkata dengan perkembangan positif itu dijangkakan JAKM edisi ke-9 itu dapat mencapai sasaran 100,000 pengunjung selama tiga hari penganjuran. K-KOMM memberi peranan yang amat besar sebagai pengerusi jawatankuasa promosi dan publisiti melibatkan semua pihak iaitu Kementerian Pembangunan Luar Bandar (KPLB) sebagai kementerian peneraju, Unit Penyampaian Kemakmuran Bersama (SEPADU), kerajaan negeri dan agensi-agensi lain serta pihak media. Mazlam Mutalib, Setiausaha Bahagian Kanan Pengurusan K-KOMM, "mengucapkan terima kasih kepada semua kerana dapat membantu nampak gayanya dengan kehadiran ini nampak ramai."JAKM di Kedah, dijangka akan merekodkan jumlah pengunjung terbesar dan melebihi rekod di Sarawak iaitu 98,00 pengunjung."Rekod ini dapat dipecahkan di Kedah kali ini." Jelasnya ketika ditemui pemberita. Beliau berkata demikian di JAKM Kedah.

(Mazlam Mutalib, Setiausaha Bahagian Kanan Pengurusan K-KOMM)

Mengenai persiapan sambutan Hari Malaysia pada 16 September depan akan diadakan di Melaka.Satu mesyuarat telah diadakan bagi sambutan peringkat kebangsaan itu.Program tersebut akan diadakan di tempat terbuka dengan kerjasama kerajaan negeri Melaka. Dalam majlis sama, Ketua Setiausaha Kementerian Pembangunan Luar Bandar (KPLB), Datuk Ramlan Harun berkata, "JAKM Kedah berjaya menarik kehadiran lebih 70,000 pengunjung pada hari pertama penganjurannya."


400,000 unit PerantiSiswa diagihkan bermula hari ini - Annuar

(Tan Sri Annuar Musa menunjukkan PerantiSiswa Keluarga Malaysia kepada Perdana Menteri, Datuk Seri Ismail Sabri Yaakob pada majlis pelancaran Inisiatif PerantiSiswa Keluarga Malaysia/ Foto BERNAMA)

SHAH ALAM, 3 September - 400,000 unit PerantiSiswa Keluarga Malaysia diagihkan bermula hari ini dan ia akan memberi manfaat kepada mahasiswa menjalani proses pembelajaran dengan lancar.Ia merupakan salah satu usaha kerajaan dalam merapatkan jurang digital memandangkan kebergantungan terhadap teknologi itu semakin menunjukkan peningkatan. Menyedari keperluan mahasiswa terhadap teknologi digital, Kementerian Komunikasi dan Multimedia (K-KOMM) komited memastikan mereka daripada golongan B40 mampu memiliki peranti masing-masing.Menterinya, Tan Sri Annuar Musa berkata awalnya ia hanya dihadkan kepada pelajar universiti awam, namun diperluaskan kepada institusi di bawah Kementerian Pendidikan serta institusi pengajian swasta serta pelajar tingkatan enam di seluruh negara.Penerima bakal menerima tablet jenis Samsung Galaxy model terkini.

(Tan Sri Annuar Musa bersama Perdana Menteri, Datuk Seri Ismail Sabri Yaakob bergambar bersamabarisan penerima PerantiSiswa Keluarga Malaysia di UiTM Shah Alam/ Foto BERNAMA)

Pembekalan peranti tersebut dilakukan melalui tender terbuka mengikut zon merangkumi Semenanjung Malaysia, Sabah dan Sarawak."Dan peranti-peranti ini apabila diberikan kepada siswa-siswi, tidak perlu risau, jaga baik-baik, kalau rosak hantar sahaja ke pusat akan dapat terus gantian yang lain, pembelajaran tidak terganggu kerana ia cepat diganti,kalau banjir, kebakaran juga tidak perlu risau kerana peranti lain akan diberikan secara berterusan, asalkan jangan dijual, datang 'claim' tuntut yang baharu," kata beliau ketika berucap semasa majlis pelancaran Inisiatif PerantiSiswa Keluarga Malaysia yang dirasmikan Perdana Menteri, Datuk Seri Ismail Sabri Yaakob di Dewan Agung Tuanku Canselor (DATC) UiTM Shah Alam, di sini hari iniPerantiSiswa Keluarga Malaysia merupakan idea Datuk Seri Ismail Sabri yang mahu memastikan semua pelajar tingkatan enam dan mahasiswa mampu memiliki peranti sendiri.


Kepala air di Lata Ulu Kasar, surut

(Pengunjung ketika fenomena kepala air di Lata Ulu Kasar)

SETIU, 3 September- Orang ramai masih mengunjungi kawasan yang berisiko dengan fenomena kepala air.Susulan kejadian kepala air di Lata Ulu Kasar, Sungai Tong Setiu pada petang Jumaat, tinjauan RTM masih mendapati pusat rekreasi itu masih dikunjungi orang ramai biarpun fenomena kepala air itu telah surut. Orang awam juga masih melakukan aktiviti riadah seperti biasa. Dalam satu pertemuan bersama Ketua Polis Terengganu, Datuk Rohaimi Mohd Isa, "telah meminta majlis tempatan masing-masing untuk meletakkan tanda amaran di kawasan yang berisiko kejadian fenomena kepala air."Dalam kejadian kira-kira jam 5.30 petang semalam, fenomena kepala air itu melanda tempat orang ramai beriadah dan berkhemah sehingga menyebabkan enam kereta terperangkap. Kejadian itu berpunca daripada kepala air dari bahagian Hulu Sungai Ulu Kasar akibat hujan lebat menyebabkan mangsa dan enam buah kenderaan terperangkap. 32 individu termasuk 13 kanak-kanak terlibat dalam kejadian itu.Tiada kecederaan yang berlaku dan kesemua mereka dilaporkan selamat.

(Antara kenderaan terperangkap dalam fenomena kepala air di Lata Ulu Kasar, Sungai Tong, Setiu )


Elak kunjung kawasan risiko kepala air- KP Terengganu

(Detik cemas kereta ditenggelami akibat fenomena kepala air di Lata Ulu Kasar, Setiu)

HULU TERENGGANU, 3 September- Orang ramai dinasihatkan mengelak daripada terus mengunjungi kawasan berisiko berlakunya fenomena kepala air susulan keadaan cuaca tidak menentu ketika ini.  Ketua Polis Terengganu, Datuk Rohaimi Md Isa berkata, "ia bagi menggelakkan kejadian seperti yang berlaku di Lata Ulu Kasar, Setiu berulang." Katanya, "orang ramai juga perlu menilai tahap risiko sebelum membuat keputusan melakukan aktiviti di air kerana fenomena kepala air boleh menyebabkan impak yang besar."  Tambahnya, "sebenarnya orang tempatan lebih kerap ke tempat seperti sungai, lata yang di kawasan hulu."Jadi bagaimanapun kita akan minta untuk majlis tempatan untuk menguarkan dan letak papan tanda di kawasan riadah."Sekiranya keadaan memerlukan kita mungkin perlu penutupanlah untuk kawasan riadah untuk sementara waktu." Tegas beliau ketika ditemui pemberita.

(Ketua Polis Terengganu, Datuk Rohaimi Md Isa ketika ditemui pemberita)

Beliau ditemui selepas majlis perasmian Produk Kumpulan Inovatif dan Kreatif (KIK) di Tasik Kenyir, Hulu Terengganu.  Lebih 30 orang pengunjung yang berkelah di Lata Ulu Kasar, Setiu terperangkap dalam kejadian kepala air pada Jumaat.  Dua buah kenderaan dihanyutkan dalam kejadian kira-kira jam 5.00 petang itu.


KD Lekir harumkan nama negara

(Kapal Diraja (KD) Lekir milik Tentera Laut Diraja Malaysia (TLDM) selepas menamatkan Eksesais Rim of the Pacific (RIMPAC) 2022 yang diadakan di Hawaii, Amerika Syarikat)

LUMUT, 3 September- Kapal Diraja (KD) Lekir milik Tentera Laut Diraja Malaysia (TLDM) berjaya mengharumkan nama negara selepas menamatkan Eksesais Rim of the Pacific (RIMPAC) 2022 yang diadakan di Hawaii, Amerika Syarikat, baru-baru ini.  Eksesais multilateral terbesar di dunia itu disertai oleh 29 buah negara melibatkan kira-kira 41 buah kapal perang dengan penyertaan 25,000 anggota seluruh dunia.  KD Lekir turut berjaya membuktikan kesiapsiagaan kapal menerusi penembakan peluru berpandu yang juga merupakan penembakan pertama dilaksanakan di luar perairan negara.  Komander Mohd Asri Dasman, Pegawai Memerintah KD Lekir berkata, "saya rasa benda paling berharga adalah kerja berpasukan yang kami terapkan sebelum pergi ke Hawaii ni mampu memberikan hasil yang positif."Terutamanya dengan kejayaan misil dan juga penglibatan dalam hampir kesemua latihan yang telah dirancangkan semasa di Hawaii yang lepas." Jelasnya.

(Anak-anak pegawai TLDM yang menanti kepulangan 'hero' mereka)

Menurut PAP Rosman Daud, Pegawai Waran II yang juga berkongsi pengalamannya ketika melakukan, "latihan dekat RIMPAC tu, semangat kami tetap bersatu padu dalam melakukan tugasan itu."Tidak dinafikan, tugas-tugas harian kita ni sememangnya susah."Tambah TLS P. Logindaran, Laskar Kelas 1, "ini adalah pelabuhan pertama saya selama tiga bulan."Sebelum ini saya tak pernah pergi ikut di Lautan Pasifik, jadi saya berasa amat gembira dan ia merupakan satu cabaran baru kepada saya untuk melakukan tugas di dalam kapal." Jelasnya kepada pemberita.Kepulangan kapal perang tersebut disambut Panglima Armada Barat, Laksamana Madya Datuk Abu Bakar Mohd Ajis di Jeti Operasi, Tambatan Pangkalan Lumut, pagi tadi.  Dalam ucapannya, beliau berkata kejayaan KD Lekir mengharungi cabaran pelayaran serta melaksanakan siri latihan sepanjang Eksesais RIMPAC merupakan pencapaian yang membanggakan.  Ia juga membuktikan keupayaan dan ketersediaan warga TLDM dalam melaksanakan tugas menjaga kedaulatan perairan negara.


TLDM perlu kapal tempur baharu, segera

(Tentera Laut Diraja Malaysia (TLDM), selepas selesai menyertai Eksesais Rim of the Pacific (RIMPAC) 2022 di kepulauan Hawaii, Amerika Syarikat)

LUMUT, 3 September- Tentera Laut Diraja Malaysia (TLDM) memerlukan kapal tempur baharu dengan kadar segera dalam usaha untuk terus mempertahankan kedaulatan perairan negara.  Panglima Armada Barat, Laksamana Madya Datuk Abu Bakar Mohd Ajis berkata, ini kerana jumlah sedia ada tidak mencukupi selain hampir 75 peratus kapal milik TLDM ketika ini sudah berusia lebih 40 tahun.  Jelasnya, sementara menunggu kapal tempur baharu, pihaknya perlu memastikan kesiapsiagaan aset sedia ada, termasuk dengan memanjangkan jangka hayat sesebuah kapal.  Tambah beliau, "tempo operasi tinggi diperlukan untuk sentiasa menyelenggara kapal dengan segera oleh kerana satu kapal kita dah agak lama."Kita memerlukan kapal yang baharu dan yang kedua jumlah kapal yang kita kehendaki sebenarnya dengan yang sedia ada ni tidak mencukupi untuk kita mengawal kedaulatan negara kita sekiranya satu hari jika terdapat konflik untuk kita mempertahankan kedaulatan dan kepentingan negara." Jelasnya ketika ditemui pemberita.Beliau berkata demikian selepas Majlis Sambutan Kepulangan Kapal Diraja (KD) Lekir yang selesai menyertai Eksesais Rim of the Pacific (RIMPAC) 2022 di kepulauan Hawaii, Amerika Syarikat.

(Panglima Armada Barat, Laksamana Madya Datuk Abu Bakar Mohd Ajis ketika ditemui pemberita)


Anggota JBPM siap siaga sebarang kemungkinan akibat fenomena La Nina

KUANTAN, 3 September- Anggota bomba di seluruh negara akan mula bersiap siaga bagi menghadapi banjir dan kejadian kepala air susulan fenomena La Nina dan musim monsun timur laut tahun ini.  Timbalan Menteri Perumahan dan Kerajaan Tempatan (KPKT), Datuk Seri Dr. Ismail Abdul Muttalib berkata kesiapsiagaan perlu dilakukan ke tahap optimum berikutan ramalan fenomena itu akan membawa lebih taburan hujan di negara ini.  Katanya, berdasarkan makluman pakar meteorologi, fenomena La Nina yang mempengaruhi curahan dan intensiti hujan ketika ini dijangka berpanjangan sehingga hujung tahun. “Musim banjir ini pelbagai kemungkinan termasuklah kepala air dan sebagainya boleh berlaku. Contohnya seperti di Baling dan Setiu. Perkara sebegini kita susah nak duga. Jadi bagi bomba mereka bersedia sepanjang tahun, kita tidak benarkan mereka mengambil cuti," kata Ismail kepada media selepas merasmikan Pesta Mengemping Padi Paya Kampung Bukit Chempedak Maran, Pahang.  Jelasnya, kejadian kepala air di Kedah dan Terengganu membuktikan hujan lebat boleh berlaku bila-bila masa, walaupun di luar musim tengkujuh.  Beliau menegaskan, Jabatan Bomba dan Penyelamat Malaysia (JBPM) sentiasa bersiap siaga menjalankan operasi dalam apa juga situasi malah pihak bomba juga telah meningkatkan keupayaan logistik dan tenaga kerjanya untuk bertindak balas dengan pantas ketika berlaku bencana.  Tambah beliau, JBPM sentiasa peka dengan maklumat oleh Jabatan Meteorologi mengenai monsun monsun timur laut yang boleh membawa bencana banjir di kebanyakan negeri.  Dalam perkembangan lain, beliau yang juga Ahli Parlimen Maran berkata Pesta Mengemping yang merupakan satu tradisi keramaian berperanan mengeratkan ikatan silaturahim dan kekeluargaan dalam masyarakat.  Beliau juga menyarankan ribuan hektar paya terbiar dipulihkan untuk tanaman padi dan ternakan air dan lain-lain.

(Timbalan Menteri KPKT, Datuk Seri Dr. Ismail Abdul Muttalib merasmikan Pesta MengempingPadi Paya Kampung Bukit Chempedak Maran, Pahang hari ini)


Dua beradik rentung

(Keadaan ruangan bilik dua beradik yang rentung)

JOHOR BAHRU, 3 September- Dua beradik rentung dalam kejadian kebakaran sebuah rumah di Jalan Bunga Raya Besar, Kampung Datuk Sulaiman Menteri, Johor Bahru, jam 1.40 tengah hari tadi.  Kedua-dua mangsa, Muhammad Zafran Muhammad Fikri, berusia tiga tahun dan Nurul Hawa Zafira Muhammad Fikri, berusia dua tahun ditemui rentung di ruangan bilik tidur rumah berkenaan.  Ketua Balai Bomba dan Penyelamat (BBP) Kempas, Penolong Penguasa Bomba Mohd Ridzuan Malek Rivan memaklumkan, "rumah jenis kekal tersebut musnah 60% daripada keseluruhan bangunan." Seramai 14 orang anggota BBP Larkin dihantar ke lokasi kejadian sebaik sahaja menerima panggilan kecemasan mengenai kebakaran rumah tersebut.  Usaha pemadaman awal turut dilakukan orang awam menggunakan jirusan air paip sebelum tindakan susulan dilakukan pihak bomba.Kebakaran berjaya dipadamkan, pada jam 2.20 petang.


'Best Wey', slogan baharu promosi Langkawi - LADA

KUALA LUMPUR, 3 September- Lembaga Pembangunan Langkawi (LADA) meningkatkan identiti jenama Langkawi melalui beberapa usaha strategik untuk tujuan promosi dan penjenamaan bagi pasaran domestik.Antaranya ialah memperkenalkan slogan domestik baharu iaitu 'Best Wey' dan video rasmi Langkawi yang lebih moden.Menurut Ketua Pegawai Eksekutif LADA, Nasaruddin Abdul Mutalib, inisiatif yang dilaksanakan itu seiring dengan zaman kini selain dapat menarik minat generasi muda."Dengan pemilihan slogan baharu ini, kita percaya Langkawi mampu menjadi destinasi pilihan di Malaysia pada masa sama kita akan terus mempromosi supaya ramai pelancong antarabangsa masuk ke Langkawi," kata Nasaruddin dalam sidang media selepas merasmikan pembukaan Matta Fair 2022 di Kuala Lumpur.Selain itu, beliau turut yakin sektor pelancongan negara akan pulih dengan lebih cepat dari jangkaan memandangkan banyak negara telah melonggarkan peraturan pelancongan.

(Ketua Pegawai Eksekutif LADA, Nasaruddin Abdul Mutalib)


Pelaksanaan 5G kekal seperti yang dirancang kerajaan

SHAH ALAM, 3 September- Kerajaan akan memastikan pelaksanaan 5G di Malaysia berjalan seiring garis masa perancangan meskipun dua pengendali rangkaian mudah alih, MNO mengambil keputusan untuk tidak mengambil kepentingan dari Digital Nasional Bhd (DNB).Jelas Menteri Komunikasi dan Multimedia, Tan Sri Annuar Musa, susulan penarikan dua syarikat tersebut rundingan dengan empat lagi MNO akan diteruskan dan dijangka selesai dalam tempoh dua minggu."Kementerian kekalkan garis masa perancangan sedia ada yakni roll-out seboleh-bolehnya pada bulan ini, walaupun kemungkinan rundingan kalau sampai akhir September, maka awal Oktober kena ada roll-out.“Saya tidak mahu bertangguh dan tidak mahu kerana satu dua syarikat mengubah pendirian rancangan kerajaan nak roll-out 5G tergendala, jadi kita perlu berjalan dengan lancar," Kata Annuar selepas melancarkan Kempen Jualan Murah Keluarga Malaysia @De Dagang, di sini.Sebanyak 17 Rakan platform digital terlibat bagi menjayakan Kempen Jualan Murah Keluarga Malaysia @ De Dagang.Program yang dilaksana menerusi Perbadanan Ekonomi Digital Malaysia (MDEC) itu menawarkan promosi dan insentif mampu beli kepada rakyat Malaysia bermula hari ini sehingga Disember 2022.Pengguna boleh mendapatkan diskaun sehingga 20% menerusi platform E-dagang seperti Bizapp, Shopee dan Kravve.

(Pelancaran Kempen Jualan Murah Keluarga Malaysia @De Dagang disempurnakanMenKOMM, Tan Sri Annuar Musa di Shah Alam hari ini)

Dalam pada itu, menyentuh mengenai isu kerugian akibat kerosakan landskap yang di tanggung Dewan Bandaraya Kuala Lumpur, DBKL selepas sambutan Hari Kebangsaan.Beliau yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 menyeru agar semua pihak menggalas tanggungjawab menjaga kelestarian landskap di masa hadapan."Untuk panduan akan datang, bila ada program keramaian, kita semua ambil tanggungjawab harta kerajaan, itu harta kita juga. Kalau rosak, kita kena berbelanja duit kita juga tapi saya faham bila dah beratus ribu orang yang hadir, ada rumput yang mati, pasu bunga yang tumbang dan sebagainya. Apa pun yang penting rakyat kita gembira," tambah Annuar.Terdahulu, Dewan Bandaraya Kuala Lumpur merekodkan kerugian sebanyak RM700,000 ekoran pokok hiasan yang rosak pada sambutan Hari Kebangsaan 2022 pada Rabu.


FAMA sasar kutipan jualan RM11 juta sehingga hujung tahun

MELAKA, 3 September- Lembaga Pemasaran Pertanian Persekutuan (FAMA) menyasarkan kutipan jualan RM11 juta menjelang hujung tahun ini.  Ketua Pengarah FAMA, Datuk Zainal Abidin Yang Razali berkata, setakat ini, FAMA telah mengutip RM7 juta hasil jualan usahawan menerusi program yang dilaksakan agensi itu seperti Jualan Terus Dari Ladang (JTDL) serta Jualan Murah Keluarga Malaysia (JMKM).

(Ketua Pengarah FAMA, Datuk Zainal Abidin Yang Razali)

Katanya, beliau yakin, sasaran RM11 juta itu dapat dicapai melihat sambutan yang diterima setiap kali program melibatkan usahawan FAMA dijalankan di seluruh negara. "Kita menyasarkan sehingga hujung tahun nilai jualan kita adalah RM11juta dan sehingga kini kita telah mencapai nilai jualan oleh usahawan itu sebanyak RM7 juta dan saya yakin bahawa ianya dapat mencapai lebih daripada sasaran yang telah ditetapkan dan kita menyasarkan sebanyak 855 kali operasi untuk jualan terus daripada ladang," katanya selepas Majlis Pelancaran Program Jualan Murah Keluarga Malaysia (Pjmkm) 2.0 Peringkat Negeri Melaka, di sini. Hadir sama, Timbalan Menteri Pertanian dan Industri Makanan 1, Datuk Seri Ahmad Hamzah.  Mengulas lanjut katanya, program seperti JTDL melibatkan hampir RM15,000 usahawan FAMA dari seluruh negara.  Malah FAMA turut menyasarkan dapat mengadakan 855 operasi jualan menjelang hujung tahun ini.


Tiada kerjasama perkara babit dosa, rasuah, salah laku - Presiden PAS

(Tan Sri Abdul Hadi Awang menyampaikan ucapan dasar pada Muktamar PAS ke-68 / BERNAMA)

ALOR SETAR, 3 September- PAS tegas tidak mengadakan sebarang kerjasama dalam perkara dosa seperti meneruskan permusuhan dan menyembunyikan dosa tanpa insaf dan taubat, kata Presidennya Tan Sri Abdul Hadi Awang.Beliau berkata PAS juga tidak memejamkan mata terhadap kemungkaran seperti rasuah, politik wang, politik mahu jawatan, salah laku dan salah urus.“Kerana meraikan kemungkaran semata-mata menjaga hati dan kepentingan yang salah sehingga meninggalkan prinsip, adalah konsep ta‘awun (kerjasama) yang salah dan berdosa.Justeru, PAS menolak sesiapa sahaja yang mengambil pendekatan yang terpesong daripada konsep ta‘awun yang berlandaskan petunjuk al-Quran,” katanya ketika menyampaikan ucapan dasar dan merasmikan 0.Turut hadir Setiausaha Agung PAS Datuk Seri Takiyuddin Hasan dan Pengerusi Perikatan Nasional yang juga Presiden Bersatu Tan Sri Muhyiddin Yassin serta 1,300 perwakilan dan saf kepimpinan PAS daripada 197 kawasan. Sementara itu, Abdul Hadi mengingatkan parti politik memberi tumpuan usaha membangunkan semula negara.Beliau berkata kebijaksanaan kerajaan Persekutuan mengadakan persefahaman politik bersama parti-parti pembangkang demi mewujudkan kestabilan politik adalah satu langkah yang matang.Ahli Parlimen Marang itu berkata PAS telah lebih dahulu memperkenalkan pendekatan politik yang dikenali sebagai Budaya Politik Matang dan Sejahtera (BPMS) sejak tahun 2015 lagi.Katanya meskipun PAS berada di blok pembangkang (ketika itu), PAS mengambil pendirian untuk bekerjasama dengan kerajaan yang ditunjangi Barisan Nasional, demi kemaslahatan negara dan rakyat yang lebih besar.“Ketika PAS memperkenalkan BPMS, terdapat parti-parti pembangkang yang menyindir sinis pendirian PAS dengan pelbagai tohmahan.“Hari ini, kita boleh menyaksikan sendiri pendekatan BPMS ini sememangnya wajar dibudayakan dalam kalangan parti-parti politik sama ada di pihak kerajaan atau di pihak pembangkang,” katanya.- BERNAMA

(Tan Sri Abdul Hadi Awang menerima Jalur Gemilang sebagai gimik perasmian Muktamar Tahunan PAS Ke-68 di Kompleks PAS Kedah / BERNAMA)


Agong zahir penghargaan kejayaan sambutan Hari Kebangsaan 2022

KUALA LUMPUR, 3 September-  Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan rasa sukacita dan kagum dengan majlis sambutan Hari Kebangsaan 2022 yang telah berlangsung di Dataran Merdeka pada 31 Ogos lalu.Seri Paduka Baginda menzahirkan ucapan tahniah dan setinggi penghargaan kepada Kerajaan Malaysia, khususnya Perdana Menteri Datuk Seri Ismail Sabri Yaakob dan Menteri Komunikasi dan Multimedia Tan Sri Annuar Musa yang juga Pengerusi Jawatankuasa Penganjur atas kejayaan sambutan Hari Kebangsaan 2022 yang telah disempurnakan dengan rapi dan cemerlang.Baginda turut menzahirkan rasa sukacita dan setinggi penghargaan kepada rakyat yang tekah datang memenuhi lokasi majlis dan kawasan sekitar untuk menyertai dan secara berdispilin menonton sambutan hari yang bersejarah itu, yang mana telah dilaporkan melebihi jangkaan 20,000 orang.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Permaisuri ketika Hari Kebangsaan yang lalu / Foto FB Istana Negara)

Baginda bertitah, semangat perpaduan, kenegaraan (patriotisme) dan cintakan negara yang telah dipamerkan oleh rakyat di majlis tersebut dan juga di majlis-majlis yang telah dianjurkan di seluruh negara adalah sangat membanggakan.Baginda menzahirkan harapan semoga semangat tersebut yang secara langsung mencerminkan keakraban rakyat pelbagai kaum di negara, memperkukuhkan lagi keharmonian negara. Baginda turut menzahirkan harapan agar ianya juga dipamer dan diteruskan dalam memperingati dan meraikan Hari Malaysia pada 16 September 2022 nanti.Baginda juga amat kagum menyaksikan persembahan yang telah ditunjukkan oleh semua kontinjen agensi-agensi kerajaan dan murid-murid sekolah yang telah mengambil bahagian di majlis tersebut. Semangat kenegaraan dan cintakan negara yang telah dipamerkan oleh mereka, khususnya murid-murid sekolah yang terdiri daripada pelbagai peringkat persekolahan dan kaum, adalah sewajarnya dipuji dan dicontohi.


Singapura tarik balik produk kicap dari Malaysia

SINGAPURA, 3 September- Singapura menarik balik produk kicap dari Malaysia selepas mengesan asid benzoik melebihi had seperti termaktub dalam Peraturan Makanan Singapura.Menurut Agensi Makanan Singapura (SFA), penggunaan asid benzoik tidak diisytiharkan pada label pembungkus makanan produk – Kicap Jenama Bunga Tangan.

“SFA telah mengarahkan pengimport, Heng Yoon Trading Pte Ltd, untuk menarik balik produk terbabit sebagai langkah berjaga-jaga. “Langkah untuk menarik balik produk itu sedang dilakukan,” menurut SFA menerusi laman Facebooknya pada Jumaat.Di bawah Peraturan Makanan Singapura, hanya bahan makanan tambahan dengan had tertentu dibenarkan untuk digunakan, menurut SFA.SFA memaklumkan penggunaan sekali sahaja produk yang terjejas tidak mungkin menjadi kebimbangan, terutamanya kerana kicap bukan makanan ruji yang diambil pada kadar berlebihan. - Bernama


KPT serahkan isu tular kepada Polis

PERAK, 3 September- Kementerian Pengajian Tinggi (KPT) tidak akan campur tangan dalam siasatan video tular di media sosial mengenai seorang pelajar yang juga calon ijazah doktor falsafah (PhD) di Universiti Malaya (UM) yang mendakwa hasil penyelidikannya diambil penyelia tanpa kebenaran.  Menteri Pengajian Tinggi, Datuk Seri Dr Noraini Ahmad berkata, pihaknya menyerahkan sepenuhnya isu tersebut kepada pengurusan UM serta pihak polis untuk menjalankan siasatan.  Jelas beliau, setiap universiti mempunyai kuasa autonomi masing-masing untuk menjalankan siasatan dalaman.

(Menteri Pengajian Tinggi, Datuk Seri Dr Noraini Ahmad di Majlis Penutupan Karnival Komuniti di Kolej Komunìti Bagan Serai)

"UM telah membuat laporan polis berkaitan yang tik tok yang viral tersebut dan saya rasa eloklah kita tunggu laporan polis dan siasatan daripada polis berkaitan perkara berkenaan sebab UM telah hantar laporan dan dia menyatakan dia telah membuat laporan polis berkaitan tuduhan tersebut," katanya di sini Tambah beliau, pengurusan UM telah menghantar laporan berhubung dakwaan pelajar berkenaan kepada kementerian bersama laporan polis yang dibuat.  Media sebelum ini melaporkan UM membuat laporan polis susulan video tular di media sosial mengenai pelajar dari Yaman berusia 34 tahun yang mendakwa hasil penyelidikannya diambil penyelia tanpa kebenaran.  Melalui video durasi lebih seminit itu, pelajar berkenaan memaklumkan menghabiskan hampir dua tahun untuk menyiapkan kajian tersebut tetapi akhirnya kecewa apabila kajiannya diambil pihak universiti tanpa pengetahuan pihaknya.


Singapura lapor satu kes Zika pada Ogos 2022

SINGAPURA, 3 September- Singapura melaporkan satu kes baharu Zika pada penghujung Ogos 2022, menurut Agensi Alam Sekitar Kebangsaan (NEA) menerusi laman sesawangnya.Bagaimanapun tiada kluster zika yang aktif setakat 2 Sept 2022, menurut agensi itu.

Sementara itu, media tempatan melaporkan kes Zika berkenaan adalah yang pertama sejak Mac 2020.Kementerian Kesihatan memaklumkan jangkitan virus Zika dibawa oleh nyamuk Aedes, sama seperti denggi.“Walaupun keadaan seperti ini jarang berlaku, komplikasi neurologi yang serius dan keabnormalan janin dapat dikaitkan dengan jangkitan virus Zika. “Tiada vaksin atau ubat anti-viral khusus melawan penyakit itu setakat ini” memetik laman sesawang kementerian. Pertubuhan Kesihatan Sedunia memaklumkan, secara amnya pesakit mungkin mengalami gejala ringan termasuk demam, ruam, konjunktivitis, sakit otot dan sendi, lesu atau sakit kepala. Gejala biasanya berlanjutan selama 2-7 hari. Kebanyakan individu yang dijangkiti virus Zika tidak mengalami gejala serius.- BERNAMA


Hospital Sri Aman II mula beroperasi

KUCHING, 3 September- Hospital Sri Aman II yang mula beroperasi bulan ini dilengkapi dengan 108 katil, menurut Pengarah Jabatan Kesihatan Sarawak Dr Ooi Choo Huck.Beliau berkata hospital itu juga menawarkan tujuh perkhidmatan kepakaran iaitu perubatan am, pediatrik, pembedahan am, perbidanan dan sakit puan, ortopedik, radiologi serta anestesiologi.“Perkhidmatan kepakaran psikiatri pula terus dikekalkan di Hospital Sri Aman (lama).

“Pengoperasian Hospital Sri Aman II akan memberi manfaat dan kemudahan kesihatan secara menyeluruh kepada masyarakat Bahagian Sri Aman dan daerah di sekitarnya,” katanya dalam kenyataan hari ini.


Pengurusan organisasi perlu diberikan DET, sokong pencari kerja OKU - Ras Adiba

KUALA LUMPUR, 3 September- Pihak pengurusan di setiap organisasi perlu diberikan Latihan Kesaksamaan Ketidakupayaan (DET) supaya dapat meningkatkan kefahaman terhadap pencari kerja dalam kalangan Orang Kurang Upaya (OKU).Senator Datuk Ras Adiba Radzi berkata selain dapat memahami keupayaan tujuh kategori golongan OKU, latihan itu juga boleh membantu memupuk budaya kesamarataan dalam negara."Kadang-kadang borang (permohonan pekerjaan) ditanya adakah anda OKU, kadang-kala kalau kita tanda kita OKU terus mereka tidak ambil kita. Ia tidak boleh begitu sebab kami OKU pun ada pengalaman dalam bidang masing-masing," katanya ketika menjadi tetamu program Darah Muda terbitan Bernama TV bertajuk 'Kebolehpasaran OKU: Menyantuni Cabaran', semalam.Menurut Jabatan Kebajikan (JKM), tujuh kategori OKU adalah kurang upaya penglihatan, pendengaran, pertuturan, fizikal, pembelajaran, mental dan pelbagai.DET merupakan satu kaedah komprehensif untuk memahami isu berkaitan ketidakupayaan berasaskan kepada perspektif Model Sosial. Latihan ini telah diguna pakai di peringkat antarabangsa dan memberi kesan positif terutama bagi mewujudkan persekitaran dan masyarakat bersifat inklusif. Selain itu, Ras Adiba yang juga Presiden OKU Sentral berkata stigma terhadap pencari kerja melibatkan OKU perlu diubah, malah golongan itu harus diberi peluang sama dengan mereka yang normal.Beliau berkata majikan juga perlu mempunyai minda yang terbuka dan mengubah persepsi bahawa kekurangan fizikal bukanlah satu penanda aras untuk mengukur kebolehan pencari kerja daripada golongan itu. "Sebagai masyarakat, kita perlu tahu dan sedar bahawa OKU itu adalah sebahagian dari kita semua dan kita mesti berikan peluang sama seperti orang yang bukan OKU," katanya.Sementara itu Ketua Pegawai Eksekutif Yayasan Peneraju Dr Mohd Muzzammil Ismail berkata pihaknya melalui pelbagai inisiatif seperti Peneraju Juang telah mengorak langkah berusaha mengubah pemikiran majikan dan OKU dalam memastikan kebolehpasaran golongan berkenaan.

“Antara inisiatif yang dijalankan ialah Peneraju Juang Skill Kerjaya untuk melatih golongan OKU supaya mereka 'fit' dalam industri sebab kebanyakan yang saya jumpa mereka ini bukan tidak layak tetapi lebih memerlukan sokongan seperti ini,” katanya.Beliau berkata Yayasan Peneraju, yang turut bekerjasama dengan pelbagai badan korporat dalam negara, komited dalam memastikan golongan itu bukan sekadar mendapat latihan malah turut menjamin pekerjaan untuk mereka. -BERNAMA


32 mangsa terperangkap dalam kejadian kepala air di Lata Ulu Kasar

KUALA TERENGGANU, 3 September- Seramai 32 individu termasuk 13 kanak-kanak terperangkap dalam kejadian kepala air di Lata Ulu Kasar, Sungai Tong di Setiu petang semalam.Ketua Polis Daerah Setiu DSP Afandi Hussin berkata dalam kejadian kira-kira pukul 5.30 petang, fenomena kepala air itu melanda tempat orang ramai beriadah, mandi manda dan berkhemah sehingga menyebabkan enam kereta turut terperangkap.Katanya, ketika pasukan penyelamat tiba di kawasan rekreasi berkenaan pada pukul 6.30 petang, didapati tempat kejadian tidak dapat dimasuki akibat arus deras."Kejadian berpunca daripada kepala air dari bahagian hulu Sungai Ulu Kasar akibat hujan lebat menyebabkan mangsa dan kenderaan terperangkap."Mangsa terperangkap terdiri daripada tujuh lelaki dewasa, 12 perempuan dewasa serta 13 kanak-kanak dan mereka telah diselamatkan oleh orang awam yang berada di tempat kejadian," katanya dalam kenyataan awal pagi ini.

Tangkap layar daripada rakaman video yang menunjukkan keadaan kereta yang dihanyutkan air deras dalam kejadian kepala air di Lata Ulu Kasar, Setiu

Beliau berkata semua mangsa dibawa ke Masjid Merbau Menyusut Sungai Tong pada pukul 8.40 malam oleh pihak polis, bomba serta orang awam untuk proses dokumentasi dan didapati tiada mangsa yang hilang atau lemas.Afandi berkata pihaknya turut menasihati semua mangsa terlibat untuk mendapatkan rawatan lanjut di hospital.